Bibl/Levr Ruth - Wikimammenn\nL. Prud’homme, 1866 (Levr kentañ Eil levr, p. 305-309)\n◄ Ar Varnérien Levr Ruth Levr ken̄ta Samuel, a c’halvomp Levr ken̄ta ar Rouéed ►\nÉlimélek a ia gan̄d hé dûd da vrô Moab. Noémi gan̄d hé merc’h-kaer a zistrô da Vétléhem.\n1. Enn amzer eur barner, pa c’hourc’hémenné ar varnerien, é c’hoarvézaz naounégez er vrô. Eunn dén a guitaaz Bétléhem Juda, évit mon̄d é brô ar Voabited gan̄t hé c’hrég hag hé zaou vâb.\n2. Élimélek a réad eûz a hé-man̄, ha Noémi eûz hé c’hrég : hé zaou vâb a oa hanvet, unan anézhô Mahalon, hag égilé Chélion. Ginidig é oan̄t eûz a Éfrata é Bétléhem Juda. Éad é brô ar Voabited, é choumchon̄t énô.\n3. Élimélek, pried Noémi, a varvaz, hag hî a choumaz gan̄d hé mipien.\n4. Ar ré-man̄ a géméraz évit gragez merc’hed Moabitézed, unan hanvet Orfa, hag ébén Ruth. Choum a réjon̄t énô dék vloaz.\n5. Hô-daou é varvchon̄t, da lavaroud eo, Mahalon ha Chélion : ha Noémi en em gavaz é diouer eûz hé daou vâb hag eûz hé fried.\n6. Sével a réaz évit kuitaat brô ar Voabited, ha distrei d’hé hini, gan̄d hé diou verc’h-kaer ; râk klévet é doa pénaos en dôa ann Aotrou sellet a druez oud hé bobl, ha rôet boéd dézhô.\n7. Kuitaad a réaz éta léac’h hé ergerz, gan̄d hé diou verc’h-kaer : hag ô véza é penn ann hen̄t évid distrei da zouar Juda,\n8. É lavaraz d’ézhô : Id da dî hô mamm : ra rai ann Aotrou trugarez enn hô kén̄ver, ével ma hoc’h eûz gréat é-kén̄ver ar ré a zô marô hag em c’hén̄ver~mé.\n9. Ra rai d’é-hoc’h kaoud ann éhan é tî ar priéjou a zigouézô gan-é-hoc’h, hag hî a bokaz d’ézhô. Ar ré-man̄ enn eur zével hô mouez en em lékéaz da wéla,\n10. Ha da lavarout : Mon̄d a raimp gan-éz étrézé da bobl.\n11. Ha Noémi a lavaraz d’ézhô : Distrôit, va merc’hed, pérâg é teûit-hu gan-én̄ ? Ha béz’ am eûz-mé c’hoaz (T) mipien em c’hôv, évit ma helfac’h gédal priéjou digan-én̄ ?\n12. Distrôit, va merc’hed, hag ît-kuît : râg a vréman̄ ounn koazet gan̄d ar gôzni, ha n’ounn két mâd évit ar briédélez : ha pa helfenn zô-kén béza brazézet ha gwilioudi eûz a vipien enn nôz-man̄,\n13. Mar c’hoan̄tait gédal bété ma teûin̄t brâz hag enn oad da zimézi, ken̄toc’h é viot deûet kôz, égét na viot dimézet. Na rît két ann dra-zé, va merc’hed, mé hô péd ; râg hô klac’har a wask ré war va c’haloun, ha dourn ann Aotrou a zô savet war-n-oun.\n14. En em lakaad a réjon̄t a-névez da zével hô mouez ha da wéla : Orfa a bokaz d’hé mamm-gaer hag a iéazkuît : Ruth a choumaz gan̄d hé mamm-gaer.\n15. Ha Noémi a lavaraz d’ézhi : Chétu da c’hoar a zô distrôet da gavout hé brôiz hag hé douéed ; kéa gan̄t-hi.\n16. Ha Ruth a lavaraz d’ézhi : Na zav két em énep évit va lakaat da von̄d diouz-id ha d’az kuitaat : râg é pé léac’h-bennâg m’az î, éz inn ivé, hag el léac’h ma choumi, é chouminn ivé. Da bobl a vézô va bobl, ha da Zoué a vézô va Doué.\n17. Ann douar az tigémérô goudé da varô, am gwélô ô vervel, hag enn-han̄ é vézinn bésiet. Ra rai ann Aotrou kémen̄t-sé d’in hag ouc’h-penn, mar gell nétra all néméd ar marô va c’has-kuit diouz-id.\n18. Noémi éta ô wélout pénaoz é dôa Ruth lékéat enn hé fenn mon̄d d’hé heûl, na zalc’haz kén out-hî, ha n’hé aliaz kén da zistrei étrézég hé zûd.\n19. Hag ô véza en em lékéat enn hen̄t hô diou, éz éjon̄t da Vétléhem. Kerken̄t ha ma en em gavchon̄t é kéar, ann holl a gomzaz anézhô : hag ar merc’hed a lavaré : Houn-nez eo Noémi.\n20. Hag hî a lavaraz d’ézhô : N’am hanvit két Noémi (da lavaroud eo, kaer) hôgen va hanvit Mara (da lavaroud eo, c’houérô), râg ann Holl-C’halloudek en deûz va c’harget a c’houervder.\n21. Leûn ounn éat-kuît, ha goullô en deûz va digaset ann Aotrou. Pérâg éta am hanvit-hu Noémi, mé péhini en deûz ann Aotrou Holl-C’halloudek mézékéet ha glac’haret ?\n22. Don̄d a réaz éta Noémi gan̄t Ruth, ar Voabitez, hé merc’h-kaer, eûz a vrô hé ergerz ; hag é tistrôaz da Vétléhem er préd ma édod ô védi ann heiz ken̄ta.\nRuth a ia da bennaoui é park Booz. Madélez Booz enn hé c’hén̄ver.\n1. Élimélek, pried Noémi, a ioa kar da eunn dén galloudek ha pinvidik-brâz, hanvet Booz.\n2. Ha Ruth, ar Voabitez, a lavaraz d’hé mamm-gaer : Mar gourc’hémennez d’in, éz inn d’ar park hag é tastuminn ann tamouézennou a choumô war-lerc’h ar véderien, é kémen̄t léac’h ma kavinn digémer mâd digan̄d ar penn-tiégez. Ha Noémi a lavaraz d’ézhi : kéa, va merc’h.\n3. Mon̄d a réaz éta, hag é pennaoué war-lerc’h ar véderien. C’hoarvézoud a réaz pénaoz ar park-zé en dôa da aotrou unan eûz a géren̄t Élimélek hanvet Booz.\n4. Ha chétu hé-man̄ a zeûé eûz a Vétléhem hag a lavaraz d’ar véderien : Ann Aotrou ra vézô gan-é-hoc’h. Hag hî a lavaraz d’ézhan̄ : Ra vézi benniget gan̄d ann Aotrou.\n5. Ha Booz a lavaraz d’ar paotr-iaouan̄k a ioa é penn ar véderien : Da biou eo ar plac’h-iaouan̄k-zé ?\n6. Hag hén̄ a lavaraz : Eur Voabitez eo hag a zô deûet gan̄t Noémi eûz a vrô ar Voabited.\n7. Goulennet é deûz heûlia ar véderien ha dastumi ann tamouézennou a choumô enn hô dilerc’h : hag abaoué goulou-deiz bété vréma éma er park, héb béza distroed d’ar géar pennad é-béd.\n8. Ha Booz a lavaraz da Ruth : Né d-â két enn eur park all da bennaoui, na né d-â két kuit ac’hann : hôgen en em laka kévret gan̄t va merc’hed,\n9. Hag heûḻ ar véderien. Râk gourc’hémennet em eûz d’am faotred né rôjé hini drouk d’id : ha ma éc’h eûz séc’hed, kéa da gaoud ar pôdou, hag év eûz ann dour a év va faotred.\n10. Ruth oc’h en em deûrel war hé génou hag ô pidi war hé daoulin, a lavaraz d’ézhan̄ : A bétrâ é teû kémen̄t-sé d’in, ma kavann digémer mâd digan-éz, hag é teûez d’am anaout, ha mé maouez divrôet ?\n11. Ha Booz a lavaraz d’ézhi : Klévet am eûz kémen̄d éc’h eûz gréat é-kén̄ver da vamm-gaer goudé marô da bried ; ha pénaoz éc’h eûz kuitéet da géren̄t hag ann douar é péhini oud ganet, hag oud deûet é-touez tûd ha na anavézez két ken̄t.\n12. Ra zistolô ann Aotrou war-n-oud ar mâd éc’h eûz gréat, ha ra rôi ann Aotrou, Doué Israel, eur gôbr ar brasa d’id, pa oud deûet d’hé gavout, ha d’en em deûrel dindân he ziou-askel.\n13. Hag hî a lavaraz : Digémer mâd em eûz kavet dirâg da zaoulagad, va aotrou ; va dic’hlac’haret éc’h eûz, ha komzet ec’h eûz out kaloun da vatez, pétrâ-bennâg n’ounn két hén̄vel oud unan eûz da blac’hed.\n14. Ha Booz a lavaraz dézhi : Pa vézô préd dibri, deûz aman̄ ha debr bara, ha soub da damm er gwin-égr. Azéza a réaz éta é-kichen ar véderien : kéméroud a réaz iôd évit-hi, dibri a réaz hé gwalc’h hag é tastumaz ann tammou a choumaz a zilerc’h. (T).\n15. Neûzé é savaz ac’hanô da zastumi a-névez pennou éd. Hôgen Booz a c’hourc’hémennaz d’hé baotred, ô lavarout : Ha pa c’hoan̄tafé-hi médi gan-é-hoc’h, na virit két out-hi :\n16. Taolit zô-kén a-zévri lôd eûz hô malanou, ha stlapit-hô war hô lerc’h, évit m’hô dastumô hép kaout méz hag héb béza tamallet gan̄d dén.\n17. Pennaoui a réaz éta er park bétég ar pardaez ; hag ô véza dournet gan̄d eur walen ar pennou éd é dôa dastumet, é kavaz a heiz war-drô ar ven̄t eûz a eunn éfi, da lavaroud eo, tri astellad.\n18. Hô c’hémérout a réaz hag é tistrôaz é kéar, hag hô diskouézaz d’hé mamm-gaer : kenniga a réaz ivé hag é rôaz d’ézhi ar péz a oa choumet eûz hé boéd goudé ma é dôa debret hé gwalc’h.\n19. Hag hé mamm-gaer a lavaraz d’ézhi : É péléac’h éc’h eûz-té pennaouet hiriô, hag é péléac’h éc’h eûz-té labouret ? Ra vezô benniget ann hini en deûz bét truez ouz-id. Ha Ruth a rôaz da anaoud d’ézhi é tî piou é dôa labouret, hag é lavaraz pénaoz ann dén-zé a oa hanvet Booz.\n20. Ha Noémi a lavaraz d’ézhi : Ra vézô benniget gan̄d ann Aotrou ; râk mired en deûz ann hévélep trugarez é-kén̄ver ar ré varô, ével m’en dôa bét é-kén̄ver ar ré véo. Hag hî a lavaraz c’hoaz : Ann dén-zé a zô kâr d’é-omp.\n21. Kémennet en deûz c’hôaz din, émé Ruth, da zon̄t da gaout ar véderien, kén na vézô médet hé holl éd.\n22. Hag hé mamm-gaer a lavaraz d’ézhi : Gwell eo d’id, va merc’h, mon̄d da védi gan̄d hé blac’hed, gan̄d aoun na rajé unan-bennâg drouk d’id enn eur park all.\n28. Don̄t a réaz éta gan̄t plac’hed Booz ; hag éz éaz da védi gan̄t-hô, kén na oé dastumet ann heiz hag ar gwiniz er zoliérou.\nRuth a ia da gouska oud treid Booz.\n1. Pa oé distrôet Ruth da gaout hé mamm-gaer, Noémi a lavaraz d’ézhi : Klask a rinn ma vézi é péoc’h hag az lakaat a rinn da véza ervâd. (T).\n2. Ar Booz-zé, gan̄t plac’hed péhini oud bét er park, a zô kâr-néz d’é-omp, hag enn nôz-man̄ é wen̄tô hé heiz el leûr.\n3. En em walc’h éta, en em lard gan̄t louzou-c’houés-vâd, gwisk da gaéra diḻad, ha diskenn d’al leûr. N’en em ziskouéz két da Vooz, kén n’en dévézô débret hag évet.\n4. Ha p’az ai da gouska, évésa é pé léac’h é kouskô : mon̄d a rî dî hag é tizôlôi ar ballen war-zû ann treid ; en em deûrel a rî énô hag é choumi. Neûzé hén̄ hé-unan a lavarô did pétrâ a dléi da ôber.\n5. Ha Ruth a lavaraz dézhi : Ober a rinn kémen̄d a c’hourc’hémenni d’in.\n6. Hag hî a ziskennaz d’al leûr, hag a réaz kémen̄d é dôa hé mamm-gaer gourc’hémennet dézhi.\n7. Ha pa en dôé Booz débret hag évet, ha pa en em gavaz laouénoc’h, éz éaz da gouska é-harz eur bern malanou : ha Ruth a zeûaz didrouz, ha goudé béza dizôlôet ar ballen war-zû ann treid, en em doalaz énô.\n8. Ha chétu war-drô han̄ter-nôz é oé spoun̄tet ha néc’het Booz, pa wélaz eur vaouez gourvézet é-c’harz hé dreid.\n9. Hag hén̄ a lavaraz d’ézhi : Piou oud-dé ? Hag hî a lavaraz : Mé eo Ruth da vatez. Astenn da ballenn war da vatez, ô véza m’az oud kâr-nés d’ézhi.\n10. Va merc’h, émé-z han̄, benniget oud gan̄d ann Aotrou, hag ann divéza trugarez-man̄ a zô dreist ar gen̄ta ; ô véza n’éc’h eûz két heûliet paotred-iaouan̄k, na ré baour, na ré binvidik.\n11. N’az péz két a aoun éta ; ôber a rinn kémen̄d éc’h eûz lavaret d’in : râg ann holl a oar em c’héar pénaoz oud eur vaouez fûr.\n12. Na nac’hann két é venn kâr-nés d’id ; hôgen eunn all a zô c’hoaz né-soc’h.\n13. Diskuiz é-pâd ann nôz : ha pa vézô deûet ar min̄tin, mar fell d’ézhan̄ da zerc’hel dré ar gwîr a géren̄tiez, gwell a-zé : ha ma na fell két d’ézhan̄, mé az kémérô héb arvar é-béd : béô eo ann Aotrou ; kousk bétég ar min̄tin.\n14. Hag hî éta a gouskaz é-c’harz hé dreid a-héd ann nôz. Sével a réaz abarz ma hellé ann dûd en em anaout ann eil égilé : ha Booz a lavaraz d’ézhi : Diwall na oufé dén é vez deûet aman̄.\n15. Ha c’hoaz é lavaraz : Astenn ar ballenn a zô war-n-oud, ha dalc’h-hi gan̄d da zaou zourn. Hag hî ô véza hé astennet hag hé dalc’het, Booz a wen̄taz c’houéac’h boézellad heiz hag hô lékéaz war-n-ézhi : hag hou-man̄ a iéaz da géar gan̄d hé béac’h,\n16. Hag az éaz da gaout hé mamm-gaer, péhini a lavaraz d’ézhi : Pétrâ éc’h eûz-té gréat, va merc’h ? Ha Ruth a lavaraz d’ézhi kémen̄d en dôa gréat Booz enn hé c’hén̄ver.\n17. Hag hî a lavaraz : Chétu c’houéac’h boézellad heiz en deûz rôet d’in, ô lavarout : Na fell két d’in é tistrôfez goullô étrézé da vamm-gaer.\n18. Ha Noémi a lavaraz d’ézhi : Gortoz, va merc’h, kén na wélimp ar penn eûz ann dra-man̄ ; râg ann dén-zé na baouézô két kén n’en dévézô kaset da benn kémen̄d en deûz lavaret.\nBooz a gémer Ruth da c’hrég.\n1. Booz a biñaz éta da borz-kéar hag a azézaz énô. Ha pa wélaz ô von̄d é-biou ann dén-zé, kar da Ruth, eûz a béhini hon eûz komzet ama araok, é lavaraz d’ézhan̄, oc’h hé c’hervel dré hé hanô : Distrô eunn nébeût hag azez aman̄. Hag hén̄ a zistrôaz hag a azézaz.\n2. Ha Booz ô kémérout dék dén eûz a hénaoured kéar, a lavaraz d’ézhô : Azézit aman̄.\n3. Pa oé azézet ar ré-man̄, é komzaz ével-henn oud hé gâr : Noémi, péhini a zô distrôet eûz a vrô ar Voabited, a werzô lôd eûz a bark Élimélek hor breûr :\n4. Falvézet eo bét d’in é klefchez kémen̄t-sé, ha c’hoan̄t am eûz bét (T) hé lavaroud d’id dirâg ar ré holl a zô azézet aman̄, hag a zô hénaoured va fobl. Mar fell d’id kaout ar park-zé dré ar gwîr a géren̄tiez, prén-hén̄, ha dalc’h-hén̄. Hôgen ma na fell két d’id, lavar-hén̄ d’in, évit ma wézinn pétrâ a dléann da ôber ; râk n’eûz kâr all é-béd néméd-oud, péhini eo ann nésa, ha mé, péhini eo ann eil. Hag hén̄ a lavaraz : Mé a brénô ar park.\n5. Ha Booz a lavaraz d’ézhan̄ : P’az pézô prénet ar park eûz a zourn Noémi, e ran̄ki ivé kémérout Ruth, ar Voabitez, péhini a zô bét grég ann hini marô, évit ma tigasi a-névez hanô da gâr enn hé zigwéz.\n6. Hag hé-man̄ a lavaraz : Ar gwîr a géren̄tiez a zilézann ; râk na dléann két mouga nésted va c’héren̄tiez. Kémer va gwîr, té, ar gwîr a zilézann a-galoun-vâd.\n7. Hôgen eur c’hiz kôz é oa enn Israel é-touez ar géren̄t, pénaoz ma tilezé unan-bennâg hé wîr da euun all, évit ma vijé stard ann dilez, é tenné ann dén hé votez évid hé rei d’hé gâr : houn-nez é oa ann désténi eûz ann dilez enn Israel.\n8. Booz a lavaraz éta d’hé gâr : Tenn da votez. Hag hén̄ hé zennaz râk-tâl eûz hé droad.\n9. Ha Booz ô komza oud ann hénaoured hag oud ann holl : Testou oc’h, émé-z-han̄, hiriô, pénaoz kémen̄d a zô bét da Élimélek, ha da C’hélion, ha da Vahalon a zô d’in, pa em eûz hé brénet digan̄t Noémi.\n10. Ha pénaoz é kémérann da c’hrég Ruth, ar Voabitez, grég Mahalon, évit ma tigasinn a-névez hanô ann hini a zô marô enn hé zigwéz, gan̄d aoun na vé kollet hé hanô enn hé diégez, é-touez hé vreûdeûr hag hé bobl. C’houi, émé-vé, a zô testou eûz a gémen̄t-man̄.\n11. Ann holl hobl a ioa out porz-kéar, hag ann hénaoured a lavaraz : Nî a zô testou. Ra lakai ann Aotrou ar c’hrég-man̄, péhini a ia enn da dî, hén̄vel out Rachel ha Lia, péré hô deûz savet ti Israel, évit ma vézô eur skouér a furnez enn Éfrata, ha ma é dévezô eunn hanô kaer é Bétléhem.\n12. Ra zeûio ivé da dî, ével ti Farez, péhini a c’hanaz Tamar da Juda, gan̄d ar wenn a rôi ann Aotrou d’id dioud ar plac’h-iaouan̄k-man̄.\n13. Booz a géméraz éta Ruth hag a zimézaz gan̄t-hi : mon̄d a réaz d’hé c’havout, hag ann Aotrou hé lékéaz da en̄géhen̄ta ha da c’hénel eur mâb.\n14. Hag ar gragez a lavaraz da Noémi : Benniget ra vézô ann Aotrou, péhini ne két fellet d’ezhan̄ é vé da diégez hép nésted, nag é vé kollet hé hanô enn Israel :\n15. Évit m’az pézô eur mâb da zic’hlac’hari da galoun, ha da vaga da gôzni : râg ganet eo gan̄d da verc’h-kaer, péhini az kâr ; ha kalz gwelloc’h eo d’id égét m’az pé seiz mâb.\n16. Ha Noémi ô véza kéméret ar bugel, hél lékéaz war hé barlen ; ha né oa némét-hi oc’h hé vaga hag oc’h hé zougen.\n17. Ar gragez hé amézégézed en em laouénéé gan̄t-hi, ô lavarout : Eur mâb a zô ganet da Noémi : hag hî a c’halvaz anézhan̄ Obed : hen-nez a oé tâd Isai, tâd David.\n18. Chétu aman̄ nésted Farez : Farez a oé tâd Esron (T) ;\n19. Esron a oé tâd Aram ; Aram a oé tad Aminadab (T) ;\n20. Aminadab a oé tâd Nahason ; Nahason a oé tâd Salmon (T) ;\n21. Salmon a oé tâd Booz ; Booz a oé tâd Obed (T) ;\n22. Obed a oe tâd Isai ; Isai a oé tâd David. (T).\nAdtapet diwar « https://br.wikisource.org/w/index.php?title=Bibl/Levr_Ruth&oldid=58777 »


Kronologiezh ar mengleuzerezh\n1903- : F. Kerforn, kelenner skol-veur a gav standilhonoù wolfram e Montbelleux.\n1903-1906 : Labourioù klask eus Puñs Collet-Pintiaux betek Puñs Surcouf. Daou vestr-miner ha pevar-ugent micherour a zo e karg da gas al labourioù enklask da-benn.\n1907-1908 : Prantad kentañ eztennañ kailh (betek 204 micherour). Adalek an 10/10/1908 eo ehanet an obererezhioù ken izel m’eo erru feur ar wolfram. E 1908 e vez gopret 204 micherour, 118 anezho o labourat e foñs ar min.\n1910-1911 : Eil prantad eztennañ kailh gant an embregerezh Gruzard-Clolus et Courtois dindan renerezh an aotrou Bayle. 120 micherour well-wazh zo bet implijet e 1911.\n1916-1918 : Trede prantad eztennañ kailh. Al labourioù zo kaset en-dro diwar tri fuñs. 42 implijad rollet gant ar Stad a laboure en estaj 97 ha war an tresañ, 90 prizoniad-brezel en estaj 27 ha 62 ha 10 prizoniad all er-maez.\n07/04/1938 : Treuzkas ar goñsedadenn da Edgar BRANDT.\n1942-1944 : Pevare prantad korvoiñ sevenet gant an embregerezh alaman Krupp harpet gant an Aozadur Todt. Poleoù a zo savet war ar puñs Surcouf (10/09/1942). 300 den a zo implijet e miz Here 1942, 30 Alaman en o zouez. 550 den a vo d’ar muiañ.\n1951-1958 : Pempvet prantad korvoiñ. Kaset eo al labourioù en-dro gant ar c’hevredad Mines de Puys les Vignes (1948-1950). 140 den implijet, 80 micherour o labourat e foñs ar min. E miz C’hwevrer 1957 eo dic’hopret 47 micherour ha 24 all e miz Eost war un hollad a 56.\n1976 : Labourioù sontañ diwar ar gorre evit anavezout ardraoñ ar greunulit.\neus 1977 da 1980 : Prantad ergerzh nevez (dizourañ ha kempenn ar min kozh (danframmoù, savadurioù h.a. … sontadurioù niverus).\neus 1980 da 1983 : Un doullenn war-ziskenn a zo kleuziet betek al liveoù 60, 95 ha 130 metrad. Ur burerezh-grai a zo savet o tegemer 40t/eur. E miz Du 1982 : 58 goprad ; renerezh ha melestradurezh : 5 den ; implijidi er foñs : 30 (minerien ha bleinerien mekanikoù) ; er-maez : 23 (purañ ha traoù all).\n2006 : Kevredad Minoù Montbelleux, perc’henn war ar min, a ziviz lakaat un termen d’al labourioù. Krog eo al labourioù evit kempenn ha gwellaat al lec’h.


Suite Armoricaine war skrammoù sinema Breizh d'ar Merc'her 2 a viz Meurzh - Le Groupe Ouest\nAccueil > Actualités > Suite Armoricaine war skrammoù sinema Breizh d’ar Merc’her 2 a viz Meurzh\nSuite Armoricaine war skrammoù sinema Breizh d’ar Merc’her 2 a viz Meurzh\nFilm Pascale Breton e salioù sinema Breizh, soutenet gant Breizh Film Fund !\nSuite Armoricaine, eil film hir Pascale Breton, a zeuio maez e salioù sinema Breizh d’an 2 a viz Meurzh (hag er peurrest eus ar Frañs d’an 9 a viz Meurzh). Soutenet eo ar film evit e skignañ e Breizh gant Breizh Film Fund, ar font pourvezañ krouet gant Groupe Ouest ha gouestlet da souten ar sinema dizalc’h skrivet, produet, troet pe skignet e Breizh. D’ar c’heñver-se ‘n eus bet c’hoant Météore Films – skigner ar film – ober un taol-esae gant ur skignañ e Breizh ur sizhun abretoc’h eget ar skignerezh broadel.\nGounezet en deus Suite Armoricaine ar Priz Fipresci e Festival Locarno 2015, ha seleksionet e kenstriverezh eo bet e Festival Sevilla 2015 hag e Festival etrebroadel Rotterdam 2016.\nE-touesk an aktourien gwelet er film emañ Valérie Dréville, Kaou Langoët hag Elina Löwensohn.\nRagabadennoù e Breizh gant skipailh ar film :\nMerc’her 2 a viz Meurzh : Douarnenez – Le Club, gant Pascale Breton ha Kaou Langoët\nYaou 3 a viz Meurzh : Karaez – Le Grand Bleu, gant Pascale Breton, Kaou Langoët, Tangi Daniel, Klet Beyer ha Jean-Marie Scraigne\nGwener 4 a viz Meurzh : Kemper – Quai Dupleix, gant Pascale Breton ha Alain Le Quernec\nSul 6 a viz Meurzh : Brest – Les Studios, gant Pascale Breton, Kaou Langoët ha Manon Evenat\nHa da heul :\nMerc’her 16 mars : Saozon – Sévigné, gant Pascale Breton\nYaou 17 a viz Meurzh : Montourlez – La Salamandre, gant Pascale Breton ha Kaou Langoët\nGwener 18 a viz Meurzh : Loudieg – Quai des Images, gant Kaou Langoët\nSadorn 19 a viz Meurzh : Plougastell-Daoulas – L’Image, gant Kaou Langoët\nAozet gant Météore Films.\nUr bloavezh skol-veur e Roazhon bevet gant div dudenn o zonkadurioù oc’h en em veskañ : Françoise, kelennerez war istor an arzoù, ha Ion, studier e geografiezh. Re zalc’het ma z’int o terc’hout rak o zasmantoù, ne welont ket o deus bet ur vuhez a-gevret.


Eizvetez Nedeleg - Le Diocèse de Quimper et Léon\nAccueil - Foi et culture bretonne – FEIZ - Aviel an deiz – Évangile du jour en breton - Eizvetez Nedeleg\nEuz ar 26 a viz Kerzu 2021 d’an 2 a viz Genver 2022\nGouel ar Famill Zantel (C)\n50 Med ne intentjont ket ar pez a lavare dezo.\n52 Kreski a ree Jezuz avad, e pep doare : furnez, ment ha gras, dirag Doue ha dirag an dud.\nLun 27 a viz Kerzu.\nSant Yann, abostol hag avieler. Gouel\nD’an deiz kenta euz ar zizun, 2 mond a ra d’ar réd Mari-Madalen da gaoud Simon-Pèr hag an diskib all, an hini a oa karet gand Jezuz, hag e lavar dezo :\nMeurz 28 a viz Kerzu\nGouel an Inosanted santel, merzerien\nMz 2, 13-18\n13 Goude ma oa eet ar vajed kuit euz Betleem, setu eun êl d’an Aotrou o para dirag Jozef, dre e gousk, hag o lavared dezañ :\n— « Sao en da zav, kemer ganit ar bugelig hag e vamm, ha teh buan da Vro Ejipt. Ha chom eno beteg ma lavarin dit, rag ema Herodez o vond da glask ar bugelig, evid e lakaad d’ar maro ».\n14 Sevel a reas Jozef, hag e kreiz an noz e kemeras gantañ ar bugelig hag e vamm, hag en em dennas en Ejipt. 15 Chom a reas eno beteg maro Herodez, evid ma teuio da wir komz Doue, lavaret gand ar profet :\n15 « Euz an Ejipt, em-eus galvet va mab ».\n16 Neuze, o weled e oa bet touellet gand ar vajed, ez eas Herodez e kounnar ruz, hag e roas urz da laza oll baotredigou Betleem ha re an tro-war-droiou, a oa en tu-mañ da zaou vloaz : an oad-se eo a oa bet roet dezañ da anaoud gand ar vajed. 17 Dond a reas, neuze, da wir ar pez oa bet lavaret gand ar profet Jeremïaz :\n18 « Klevet ez eus bet eur vouez e Rama,\n« mouez eur vaouez o ouela hag o klemm e-leiz :\n« Rachel eo, a zo o ouela d’he bugale,\n« ha ne fell ket dezi beza frealzet\n« rag n’eus mui anezo ».\nMerher 29 a viz Kerzu\n(5ved devez en eizveted Nedeleg)\n25 Bez’ e oa, neuze, e Jeruzalem, eun den anvet Simeon, den just hag a zoujañs Doue. Gortoz a ree ar frealzidigez da zond evid pobl Izrael, hag e oa ar Spered-Santel warnañ.\nYaou 30 a viz Kerzu\n(6ved devez en eizveted Nedeleg)\nEn em gavet tud Jezuz en Templ evid kinnig anezañ, 36 e oa eno ive eur brofetez : Anna, merh da Fanuel, euz rummad Azer. Oajet braz e oa. Goude beza bevet seiz vloaz gand he fried war lerh an dimezi,37 e oe intanvezet hag e oa d’ar mare-ze pevar bloaz ha pevar-ugent.\nGwener 31 a viz Kerzu\n(7ved devez en eizveted Nedeleg)\nSadorn 1a a viz Genver 2022\nSantez Mari, Mamm Doue (gouel-meur)\nLk 2, 16-21 (ABC)\n16 Pa en em gavas ar bastored e Betleem, e kavjont Mari ha Jozef, hag ar hrouadur gourvezet el laouer.\n17 Goude beza gwelet anezañ, e rojont da houzoud ar pez a oa bet diskleriet dezo diwar-benn ar hrouadur-ze. 18 Ha souezet e veze an oll re a gleve anezo, gand ar pez a veze kontet dezo gand ar bastored.\n21 D’an eizvzed devez war-lerh, e teuas ar mare da amdroha ar hrouadur, ha neuze e oe anvet Jezuz, ano bet roet dezañ gand an êl, a-raog ma oe douget e korv e vamm.


IX. — Gwennola anavez he zad - Wikimammenn\nIX. — Gwennola anavez he zad\n◄ VIII. — Gwennola a ia da vaner Tymeur IX. — Gwennola anavez he zad X. — Kasoni al lez-vam ►\nIX.— Gwennola anavez he zad\nPemzek devez a zo abaoue m’ema Gwennola er maner, ha bemdez deuz an noz e ra er giz-ze ho fedennou, he divrec’h ganthi e kroaz, hag he daoulagad savet etrezek an Env.\nGoulskoude Laouik, ar mevel bihan a lavaraz eun devez da Ber ar mevel-braz :\n— « Daoust ha petra c’hell ober bep noz Gwennola gant e dournadik keuneud ? Gwir eo e c’hall eur wech bennag kaout anoued d’he zreid, mes bemdez, an dra-ze a gavan iskis da gredi.\nRed o vezo d’eomp em-berr pa vezo eat hi d’he c’hambr, mond da zellet dre doull an alc’houez, hag e welimp neuze petra rai e unanik en he c’hambr.\n— Evel a leverez, Laouik, souezet oun koulz ha te deuz ardou ar plac’hik-ze, ha red e vezo d’eomp gwelet o kuz petra ra en he c’hambr deuz an noz araok mont d’e gwele.\nPa oa debret koan er maner, Gwennola, goude beza sikouret gwalc’hi ar besellou, a zavaz d’he c’hambr, adarre eur pennadik goulou ganthi hag eun dournadik keuneut.\nEno ec’h en em lakeaz da lenn e leoriou, ha goude, e reaz ho fedennou evel kustum.\nAn daou vevel a zelle dre doull an alc’houez, hag a oa bet esllamet о welet petra ree ha petra lavare ar plac’hik.\nDisken a rechont d’o gwele pa oa achuet ho fedennou gant Gwennola, en eur brometi an eil d’egile e teufent adarre en nozvez warlerc’h.\nGoude beza bet teir nozvez dustu o selaou ar plac’hik, e lavarchont d’an aotrou petra o devoa klevet ha gwelet.\n— « Hounnez ar plac’hik-ze a zo eur zantez, ha bep noz e tiskennomp d’hor c’hambr an dour en hon daoulagad o klevet e c’hlemmou truezuz.\nDeuit oc’h unan, aotrou, hag eveld’omp-ni e welfoc’h petra ra ha petra lavar.\nChom a ra epad dek munuten war he fennou daoulin noaz da bedi evit he zad hag evit he mam.\nN’ouzomp ket petra da zonjal euz a gement-se, rak-ze e karfemp e teufoc’h asamez ganeomp. »\n— Mont a rin em-berr, hag e welin ardou ar zorserez, ha varc’hoaz e vezo taolet er meaz deuz ar maner, rak ne fell ket d’in roi digemer da dud ar seurt-ze hag a zo entanet ho c’halon gant kredennou faoz ar relijion. »\nPa oa deut an noz, debret koan, Gwennola a bignaz de c’hambr, ha prestik goude, an aotrou, an itron hag an daou vevel a bignaz war he lerc’h.\nAr plac’hik a elumaz ar goulou, a c’houezaz an tan hag o lennaz eur gentell e peb hini deuz he daou leorik. Neuze e reaz adarre he fedennou.\n— « Va Doue ! va Doue ! roit d’in ar c’hras da welet eun devez va zad divade, roit ar Baradoz da ene va mam !\nMervel a rin kontant pa ouezin e vezo va zad war hent ar relijion.\nOh ! va Doue roit d’in ar c’hras kaër-ze a c’houlennan ouzoc’h euz a greiz va c’halon. Na ehanin da bedi ken am bezo bet an eurvad da welet oc’h heuill o kourc’hemennou, an hini a roaz d’in ar vuez ! »\nKerkent eun taol pounner a skoaz war dor ar gambr :\n— Digor, digor, sorserez pe an or a vezo torret.\nGwennola, an daelou c’hoaz en e daoulagad a deuez da zigerri an or : aotrou, itron, va mestr, arabad eo d’eoc’h ober trouz d’in abalamour ma ran va fedennou. »\n— Perag hag evit piou e pedez er giz-ze en da gambr abaoue m’emaoud en hor maner. »\n— Pedi ran evit va zad, hag a zo hirio divade, ha n’ouzon ket e peleac’h ema. C’hoant em befe d’her c’haout evit hen distroi d’ar religion gristen, religion e dadou koz.\nPedi ran evit va mam, marvet duze e Mellak…\n— E Mellak ! Ah ! petra leverez ? »\n— Ia, aotrou, va mam a zo interret du-ze e Mellak ha setu ama al leoriou a deuz lezet gant he merc’hik Gwennola.\n— « Diskouez d’in da leorik alaouret a roiz d’am greg muia karet Gwennola Kerglazek da zeiz hon eured, ha setu ama an hini a roiz d’ezi pa oa c’hoaz plac’h iaouank.\nMes penaoz e peuz bet al leoriou-ze hag a zo d’in-me ? »\n— Va mam eo e deuz roet d’in, rag araok mervel, a lavaraz roi al leoriou d’am mam-goz, mes houma araok mervel, a lavaraz roi anezo d’in pa vijen deut da veza braz. »\n— « Ne gomprenomp ket petra leverez, plac’hik. »\n— Va zad ha va mam a ioa o vont da bardouna da Zantez Anna Wenet, eur gwaleur en em gavaz gantho e Mellak, va mam a varvaz eno, ha me a c’hanaz goude he maro.\nVa zad epad klenved diveza va mam a ieaz da Zantez Anna, hag abaoue den na glevaz kоmz diouthan, he hano a oa Herry Kerzuliek, mes ne oar ket e oa ganet eur verc’hik evithan e Mellak dre eur burzud euz galloud an aotrou Doue, rak va zud koz a lavaraz nompaz roi da anaout d’ezhan ar c’helou ze. »\n— « Ah ! me eo Herry Kerzuliek, ha me eo da dad ! Oh va merc’h, lez ac’hanon da skuilla war da ziouchod daelou a garantez eun tad.\nPa zellan en da zaoulagad, e kav d’in e gwirionez gwelet da vam, ar vam-ze ne peuz ket anavezet. »\n— Ah ! va zad ! ma c’houfec’h al levenez a ren brema em c’halon ! na hellin biken trugarekaat awalc’h an aotrou Doue deuz ar c’hras kaër a ro d’in hirie.\nAbaoue m’em boa klevet lavaret em boa eun tad pell deuz Doue, pell deuz ar vro e c’hanaz, va c’halon a ioa leun deuz tan ar garantez, c’hoant em boa da gaout an tad ze, ha c’hoant em boa d’hen lakat war hent ar zilvidigez evit ma c’hello eun deiz gwelet er Baradoz e bried muia karet, va mam Gwennola Kerglazek.\nHirio em euz an eurvad d’o peza kavet ; ra vezo Doue meulet, rag hen eo en deuz va digaset beteg ama, hentchet en deuz va faziou evit va digas beteg ennoc’h. »\n— « Va merc’hik setu ama an hini a vezo hiviziken da lez-vam. »\n— « Va mam, roet d’in eur pok a garantez, rak esperans em euz e vefoc’h evidon eur vam dener, e stankfoc’h muia ma c’hellfoc’h ar gouliou zo c’hoaz digor em c’halon, ar gouliou greet ennhan gant maro va mam gwirion. »\n— « Ah ! va Gwennola muia karet, ro peoc’h, rak da gomzou a dreuz va c’halon evel eur c’hleze noaz, digas a rez d’in da zonj deuz am amzer gaër em euz tremenet asamez gant da vam.\nVa iaouankis, va c’harantez evit da vam, va eured, va buez asamez ganthi, a zo brema war va spered.\nRo peoc’h, rak kalz a rebechou em euz da ober d’in va-unan, pa zonjan e krisder va c’halon e kever ar graouadurez iaouank-ze em euz kollet du-ze e Mellak.\nIa, merc’hik sonjomp e traou laouennoc’h, ha lezomp da gousket e peoc’h ar re zo eat da anaoun.\nDeuz d’an traon, deuz da bokat d’az preur, d’az c’hoar vihan a zo kousket en o gwele, sonjal a ran о devezo evidoud ar garantez a pezo evitho. »\nAn daou vevel a ieaz da gousket, hag a lezaz о mistri da vont d’ar gambr e leac’h ma oa kousket an daou vugel.\nGwennola a bokaz d’ezo euz a greiz he c’halon, ha vardro hanternoz a ieaz da gousket en eur gambr ekichen he zad hag he mam.\nAntronoz vintin e oa laket d’ezi dillad kaër, ha bemdez he tebre ouz taol he zad hag e mam.\nAdtapet diwar « https://br.wikisource.org/w/index.php?title=IX._—_Gwennola_anavez_he_zad&oldid=157028 »\nKemmoù diwezhañ degaset d'ar bajenn-mañ d'an 21 Meu 2020, da 18:50.


Buhez ar Sent/1912/Leon ar Bras - Wikimammenn\nBuhez ar Sent/1912/Leon ar Bras\n◄ Anton Neyrot Leon ar Bras Ida ►\nSetu eta ma teuas d’e gaout eun nebeut eus pennou-kêr d’e bedi, en hano an holl, da vont da benn hent d’Attila ha da gomz evite. D’an 11 a vezeven 452, eun nebeut beleien en e rôk, daou senateur, Orienus ha Trigetius, unan a bep tu d’ezan, ar pab santel a guitaas Rom evit mont da dizarben ar varbared a gavas en kichen Mantou, war lez ar ster Mincio. Gwiskan a reas raktal e zilhad-iliz hag en em ziskouezas da Attila. Heman a zigemeras anezan gant doujanz hag a roas d’ezan e c’houlenn.\nAdtapet diwar « https://br.wikisource.org/w/index.php?title=Buhez_ar_Sent/1912/Leon_ar_Bras&oldid=36556 »\nKemmoù diwezhañ degaset d'ar bajenn-mañ d'an 19 Mez 2012, da 14:49.


An Divskouarn o Nijal – Page 4 – Radio Kerne\nPoltred ur vrezhonegerezh deus ar vro : Marie-Louise ar Gow\nMarie-Louise ar Gow\nGant Marie-Louise ar Gow omp bet oc’h ober anaoudegezh ar wech-mañ. Benjamin Bouard zo bet oc’h en em gavout asambles ganti e Kermelen Vihan e Brieg. Marie-Louise he deus bet safaret brezhoneg evit ar wech. Desket he deus brezhoneg asambles gant he zud ha pell zo neuze he deus choazet da safaret brezhoneg ar muiañ posubl. Desket he deus brezhoneg d’he bugale, ha da vugale ar re all memes, peogwir eo-hi bet o teskiñ tammoù traoù brezhoneg da skolidi Brieg e-pad tost dek vloaz. En afer deus ar brezhoneg eo bet er gomun ivez.\nDevezh broadel ar yec’hed e oa d’ar 7 a viz Ebrel. Youn Jardin deus komite difenn ospital Douarnenez ‘oa e marc’had Treboul o reiñ paperioù d’an dud d’an devezh-se. Ur galv embannet gant ar strollad a vod komiteoù souten an ospitalioù lec’hel e oa, evit ma vije desket diwar ar c’hleñved-red evit chañj penn d’ar vazh er mod da verañ an ospitalioù publik. Ar gevredigezh a zo e-touez an aozadurioù hag hiniennoù o deus sinet un intrudu sitoaian european anvet “Arabat tennañ gounit eus ar c’hleñved-red” : Pas de profit sur la pandémie. O c’houlenn e touez traoù all ‘vefe kuzhet netra war ar mod da verañ ar vaksinañ e Unvaniezh Europa. Yves Jardin, stourmer evit ar yec’hed evit an holl hag evit ur servij publik kreñv, a zo ganeomp evit dielfennañ stad an traoù evit an ospitalioù hag ar yec’hed dre vras, bloaz goude penn kentañ ar c’hleñved-red.\nChristophe Kergourlay ha Jean Billon (Foto : Le Télégramme)\nGant ur c’haner omp bet oc’h en em gavout ar wech-mañ. Jean Billon eo e anv ha matrehe ‘walc’h ‘peus bet digarez dija da glevet anezhañ o kanañ er festoù-noz er vro. Jean zo ‘chom e Gouezeg, er Menez Du, met ganet eo en Erge Vras e-lec’h ma oa e dud o talc’hen douar. Met n’eo ket ar re-mañ o deus desket dezhañ ar mod da ganañ. Jean ‘neus desket kanañ diwezhat a-walc’h, gant Loeiz Roparzh da gentañ, e Kemper.


Archives des emgann - Page 3 sur 3 - Bretagne Info\nGouel Broadel ar Brezhoneg (1987-1999)\nA-benn miz rik e vo deus Gouel Broadel ar Brezhoneg ha 10vet deiz-ha-bloaz Ai’ta, e Tremargad (23-24 a viz Mae). Setu amañ un tamm testenn a gont peseurt mod e oa bet ganet GBB. Emichañs e talvezo d’an dud da anavezout gwelloc’h ul lodenn(ig) eus istor ar Stourmoù evit ar Brezhoneg. Lennadenn vat !\nGouel ar Brezhoneg (1974-1983)\nE kêr Wengamp an hini eo, er bloaz 1974, e voe aozet evit ar wech kentañ « Gouel ar Brezhoneg », diwar youl teir c’hevredigezh : Skol an Emsav, Ar Falz ha Brezhoneg Yezh Vev. Bep bloaz, betek 1983, e vo deus ar gouel, a-drugarez da labour Skol an Emsav dreist-holl, sikouret gant tud deus ar vro : e Gwengamp (1974), Kastell-Paol (1975), Pont -‘n-Abad (1976), Karaez (1977), Zinzag Lokrist (1978), Ar Roc’h-Derrien (1979), Plabenneg (1980), Plogoñv, Pontekroaz ha Douarnenez (1981), Gwengamp (1982), ha Pondi (1983). Berzh-diverzh a raio ar gouel, hervez ar bloazioù, al lec’hioù hag an dud a raio war e dro. Pemp mil den a vo gwelet o tont da Wengamp e-doug ur sizhunvezh gouel e 1982 da skouer (« pevar fezh-c’hoari, tremen 50 c’hoarier, 2 film, ouzhpenn 80 kaner ha soner, gant, en o zouez, 13 strollad sonerezh. Da lâret eo an holl bezhioù-c’hoari e brezhoneg prest d’ar c’houlz-se ha kazi an holl ganerien vrezhoneg » (1). Met 1800 hepken a voe gwelet e Pondi er bloaz war-lerc’h (2).\nAnat eo d’an aozerien ar ster politikel roet d’ar gouel, kinniget evel un « arouez eus youl labourerien Vreizh da vevañ en o bro, arouez o youl ivez da larout o soñj evel ma karont, hag er yezh a zo o hini » (3).\nUr gouel hollvrezhonek eo sañset Gouel ar Brezhoneg bezañ. Met chikan a sav un tamm diwar « reolenn an unyezhegezh » evel ma lenner gant Herve ar Beg goude Gouel 1982 : « Ranket hon eus herzel ouzh un ezel eus SAE da gomz galleg ha « sach-blev » zo bet gant Glenmor, memes, en abeg-se. Adalek ar penn kentañ, e 1974, ez eus bet divizet ober gant ur yezh hepken e-kerz ar gouel. Ma ne vezer ket start war se, gwelloc’h cheñch anv d’ar gouel » (4).\nKerse a gav ivez an toullad kembreiz deuet da ouel Pondi, gant an nebeud a vrezhoneg a glevont, hervez kont. Sed a lenner diwar bluenn Zonia Bowen e-barzh ar gelaouenn CARN en hañv 1983 : « Kudenn ar C’hembread en deus klasket deskiñ un tamm brezhoneg eo pegen ral e c’haller klevout unan bennak o komz ar yezh. Pa glevjomp e oa Gouel ar Brezhoneg da vezañ dalc’het e miz Mae e Pondi, ha ni e Breizh da geñver un dra all er sizhun a-raok, e rejomp hor soñj chom pelloc’h er vro da vont d’ar Gouel, da gaout, a gredemp, ur sizhunvezh a vrezhoneg nemetken. Met kerse a voe ganeomp, n’eo ket abalamour da live an abadennoù, rak kaer e oa kan, sonerezh ha filmoù, met en abeg d’an nebeud a zoujañs d’ar brezhoneg ». Ha Mark Kerrain da ouzhpennañ e desteni un tammmig pelloc’h er pennad, goude lakaat ar gaoz war diaesterioù arc’hant ar gouel :« ne ya ket pep tra mat gant Gouel ar Brezhoneg, pa ouezor ez eus bet ur c’holl a 3 million a lurioù kozh […] Goude-se, eveljust, pa vez klevet brezhonegerien evel Eric Marchand, eus ar strollad Gwerz, o c’hallegiñ war al leurenn evit e sellaouerien, eo anat ez eus un dra bennak a-dreuz. Ma ne gomz ket brezhoneg ar re a oar, piv a ray ? » (5)\nBezet a vezo, Gouel ar Brezhoneg bet lañset e 1974 a vo un darvoud kaer evit lakaat ar yezh war wel, hag un nebeud bloavezhioù goude, sur-mat e oa c’hoazh ar gouel-se en tu bennak war spered an dud ac’h aio da grouiñ « Gouel Broadel ar Brezhoneg. »\nD’an 21 ha d’an 22 a viz Meurzh 1987 e voe dalc’het e Karaez kentañ Gouel Broadel ar Brezhoneg. N’eo ken ar bloaz war-lerc’h e vo dibabet ober gant an anv-se e gwirionez. Er bloaz kentañ eo kinniget an darvoud e-giz ur gouel hag ur vanifestadeg o c’houlenn e vefe ar brezhoneg « yezh ofisiel e Breizh ». Diwar intrudu izili ar C’HONSEO e Breizh, Stourm ar Brezhoneg hag Emgann, e voe roet lañs d’an traoù, gant skoazell « Kenurzhierezh Sevenadurel Breizh » hag an driwec’h strollad breizhek liammet outañ, evel da skouer : Kuzul ar Brezhoneg, Unvaniezh ar Studierien Vrezhoneg, Dastum, Bretagne Gallèse, Association des Etudiants de Gallo, Association des Enseignants de Gallo, Skol an Emsav, Diwan, Ar Falz, Dalc’homp soñj, Association des professeurs de langue bretonne (Bro Bariz), Unvaniezh ar Gelennerien Vrezhoneg, Emgleo Breiz, Kendalc’h, Kevredigezh ar Studierien war ar Brezhoneg (Bro Bariz).\nSplann eo al liv politikel roet d’ar gouel, kinniget evel « un devezh etrevroadel evit ar yezhoù gwasket pe nac’het », ur gouel « evit diskouez d’ar Stad C’hall ez eo bev ar brezhoneg. Evit diskouez da Europa a-bezh ez eo bev Pob Vreizh. Evit prouiñ d’ar bed ez eus ur yezh ganeomp-ni Bretoned, ur yezh birvidik ganeoc’h-c’hwi mignoned Països Catalans, ur vouezh o sevel a greiz an trouz e Bro Euskadi. Ya, aze emañ an dalc’h. Stourmomp holl a-gevret, digoromp hon genouioù hag hon daou lagadoù ha krouomp ar frammoù hon eus ezhomm evit difenn ha skignañ ar brezhoneg. Brezhoneg yezh Pobl Vreizh en deus da vezañ Brezhoneg yezh ofisiel e Breizh » eme Erwan ar C’hoadig, sekretour (evit Breizh) Kuzul Etrevroadel ar Broadoù hep Stad. 6\nBrav e teu an taol gant an aozerien ha pemp mil den a zeu da Garaez er bloaz kentañ. Kemend-all a dud a vo gwelet e miz Meurzh 1988 ha muioc’h zoken e miz Ebrel 1989 hervez an aozerien (tro c’hwec’h mil den). Ouzhpenn pemp mil den a vo adarre e miz Even 1990 hag e miz Mae 1991.\nKement gouel zo un digarez da zegas da soñj d’an dud ar stourmoù diwezhañ kaset e-pad ar bloavezh. Ordin er bloavezhioù kentañ e teu Dominig Jolived da zistagañ ur brezegenn war al leurenn en anv Stourm ar Brezhoneg hag Emgann. E 1987 e lak ar gaoz war ar stourm evit ar brezhoneg er skingomz hag er skinwel, en deskadurezh, er vuhez ofisiel ha foran, menegiñ a ra trec’hioù Stourm ar Brezhoneg war dachenn ar panelloù, ha lâret ur wech ouzhpenn pegen ret eo lakaat ar brezhoneg da yezh ofisiel e Breizh :\n« Ma ‘zomp ken niverus hiziv e Karaez eo dre ma santomp holl eo poent bras ober ur c’hammed war-raok er stourm evit hor yezh hag hon fobl, hag enebiñ kreñv ouzh politikerezh ar Stad C’hall a zalc’h da nac’h e blas d’ar brezhoneg e kement tachenn a zo.\n– Mouget ‘vez ar brezhoneg e tachenn an deskadurezh ivez : Dasout d’an testennoù ofisiel ez eo dibosupl evit an darn vrasañ eus bugale Vreizh da heuliañ kentelioù brezhoneg er skol. Piv ‘zo penn kaoz ma n’eo ket mevelien ar Stad C’hall, pe skolaerien, pe gelennerien, pe renerien skol, pe ensellerien, pe rektor a akademiezh e vefent ?\nPet skol divyezhek publik a vo digoret a benn da vloaz ? Pet skolaer a vo stummet war ar brezhoneg er skolioù-mistri ?\nHag ar skolioù Diwan ? Ha lezel a raimp hon enebourien da zistrujañ ar pezh omp deut a benn da sevel en ur ober dek vloaz ? Sur ne raimp ket !\nRet eo anzav n’eus politikerezh hollek ebet en dachenn-se a-berzh pennoù bras ar stad hag an dilennidi. Bolontez vat un toullad maered hag ur C’huzul Jeneral ha netra ken.\nEn dachenn-mañ, kement hag en tachennoù all e rankomp gounit ur STATUD A YEZH OFISIEL evit ar brezhoneg e Breizh.\nUr statud a Yezh Ofisiel a vo talvoudus da stourm ouzh an dilabour hag an harlu evit labourerien Vreizh dre ma krouo milieroù a blasoù labour er skolioù, en embann, er selled-ha-kleved, en enklask, er c’hoariva ha sinema… »\nE-giz ur melezour eus stourmoù ar mare e teu ar vodadeg da vezañ. Bep bloaz (er penn kentañ) e vez gouestlet ar gouel d’un tem bennaket : ar brezhoneg er mediaoù (1988), en deskadurezh (1989), ar brezhoneg hag ar yaouankizoù (1990). Diwar lenn ar prezegennoù e weler gant petra eo bet prederiet ar stourmerien e-pad ar bloaz. E 1990 da skouer emañ adarre Dominig Jolived dirak engroez ar gouel, berv ennañ, o tegas war spered an holl ez eus bet bac’het ur stourmer politikel e-pad mizvezhioù peogwir en devoa nac’het mont e galleg ouzh al lez-varn :\n« Ar Brezhoneg er skol » a oa danvez ar gouel warlene. Bloaz war-lerc’h e rankomp gwelet ur wech ouzhpenn penaos n’eo ket aet an traoù war-raok. Derc’hel a ra ar Stad c’hall da nac’h DIWAN ha padal he deus sinet un emglev gant ar skolioù Euskareg, Katalaneg, Korseg hag Okitaneg. Ur post evit ar c’hapes Brezhoneg, seizh evit an hini Korseg. Penaos kompren an droukziforidigezh-se ? An dismegañs-se ? […] « Ar Brezhoneg hag ar re yaouank » eo danvez hon devezhioù stourm ha gouel hevlene […] Krog eo ar studierien hag al liseidi da c’houlenn ma vefe doujet ouzh gwirioù Breizh en hon skolioù. Krouet o deus ur gevredigezh, DAZONT. Ra ray berzh ! […] Stourm ar panelloù-hent n’eo ket gounezet c’hoazh, daoust ma santer ez a war-raok, a-drugarez da SAB. El lezioù-barn ez eo difennet atav ober gant ar brezhoneg. Gilbert Cabon en deus diskouezet, dre e emzalc’h, pilpouserezh ar Stad c’hall. Diouzh un tu e lid « gwirioù mab-den » en ur frotañ argant forzh pegement, « hon » argant ivez. Diouzh un tu all e talc’h un den en toull e-pad unnek miz war zigarez e venn eñ komz brezhoneg ! » (7)\nLies gwech en em gav ivez war al leurenn prezidant UGB (Unvaniezh ar Gelennerien Brezhoneg) pe hini Diwan, e-giz Andre Lavanant e 1991, a gomz eus diaesterioù ha stourmoù ar brezhoneg er skolioù : « Piv ‘zo o tougen ar gelennadurezh vrezhonek ? N’eo ket an ensavadurioù bras, ar Stad pe an DDEC, nann, teir gevredigezh, o tic’hagniñ evit mont war-raok : Diwan, an APEEB, ha UGB […] Echu gant Diwan a-benn daou viz ? N’eo ket gant plijadur e vez distaget frazennouigoù a-seurt-se. Hiziv-an-deiz e c’hellfe c’hoarvezout » (8).\nHag e 1992, ur wech c’hoazh, enebiezh ar Stad ouzh ar skolioù brezhonek, diouzh sell aozerien ar gouel, hag afer an degemer graet da stourmerien Euskadi : « Diwan, ur wech ouzhpenn, zo en arvar. An « emglev » sinet gant ar Stad c’hall daou vloaz zo a ziskouez splann hiziv an deiz ar mankoù. Pemp den dambaeet gant ar Stad pa zo ouzhpenn kant implijiad e-barzh Diwan. Bourges, mevel Pariz e Breizh a c’houlenn gant Diwan kempouezañ e vudjed. Evel pa vefe pal ur skol gounit argant […] Bro c’hall, « bro ar frankiz », a laka en toull-bac’h Bretoned evit bezañ roet bod da Euskariz. Seizh anezho zo c’hoazh. Emeur o sevel Europa ar pobloù ? Nann, Europa ar bolis ! » (9)\nGouel Broadel ar Brezhoneg e Speied\nAdalek Mezheven 1992 eo dilec’hiet ar gouel e Speied, ma vo oberiant-oberiant an ti-kêr hag ar goñversanted evit brezhonekaat ar barrez da geñver an darvoud. Goude 1992 e seblant SAB pellaat eus aozadur ar gouel (n’emañ ket e anv war ar skritelloù ken) evit leuskel ar plas da dud Emgann hag ar gevredigezh Kan an Douar (Landelo) a raio war-dro ar gouel betek ar fin. Hennezh a vo bloavezhioù-pad, evel ur skeudenn glok eus ar c’hrouiñ e brezhoneg war dachenn ar sonerezh hag an embann (bernioù standoù a oa). An holl ganerien ha sonerien, an holl strolladoù muzik breizhek o devo tro da vont war leurenn Gouel Broadel ar Brezhoneg : Youenn Gwernig, Gilles Servat, Glenmor, Alan Stivell, Bernez Tangi, Kristen Noguès, Jakeza al Lae, Jean-Yves ar Rouz, Ifig Troadeg, Mona Jaouen, Andrea ar Gouilh, E.V. Ha meur ha meur a hini all c’hoazh.\nBewech e vo kinniget d’an dud « ur sell war-zu ar sevenadurioù all » hag hervez an aozerien e tenn Gouel Broadel ar Brezhoneg tamm-pe-damm da « bodadoù bras Bro-Gembre pe Euskadi, an Eisteddfod hag an Erri-Eruatz » (10). Arzourien a-bep seurt broioù a vo pedet da zont, ha lod anezho brudet-mat : Meic Stevens (Kembre) e 1991, The Chieftains (Iwerzhon) hag I Muvrini (Korsika) e 1993, Idir (Kabili) e 1994, Elena Ledda (Sardigna) e 1995, The Wolfe Tones (Iwerzhon) e 1996, Ammouri M’bark (Maroko) e 1997, Carlos Nuñes (Galisia) e 1998, Granmoun Lele (ar Reunion), Tayfa (Kabili) ha Pat O’May e 1999.\nWar an ton bras eo kinniget gouel Speied e-barzh Combat Breton, kazetenn Emgann : « succès grandissant, ambiance exceptionnelle » eme titl ur pennad-stur, « Speied, capitale d’une Bretagne de rêve, de la Bretagne en fête, rebretonnisée, revendicative. Les milliers de personnes venues participer à ce grand rassemblement annuel auront palié, par un efficace bouche à oreille, le boycott de F3 et l’indigence de l’information écrite », memes ma ranker ansav n’eo ket deus an aesañ tout arc’hantañ ur seurt gouel : « les choix des organisateurs pour une grande diversité de spectacles à prix réduit, trouve ici ses limites. »\nE Speied e vo savet ivez ur Bank Broadel ha moullet bilhedoù breizhek, warne penn an duk Yann IV, hini Anna Vreizh pe c’hoazh Roparz Hemon, Sebastian ar Balp ha Per Roy, diazezer Skoazell Vreizh (« Arc’hant Breizh, arc’hant reizh. Arc’hant gall, arc’hant fall ! » eme an aozerien !).\nBerzh bras a raio ar gouel er bloavezhioù 1990. E miz Mae 1994 ez eo tro 10 000 a dud a zeu da dremen dibenn-sizhun ar pantekost e Speied (11). Er bloaz war-lerc’h ez eus ouzhpenn 300 soner ha kaner, 230 den a-youl vat, hag en o zouez, 150 den eus Speied (12).\nE Louargad e koun Glenmor (1997)\nTro 12 000 den a zeuio da gas anezhi e Gouel Broadel ar Brezhoneg 1997. Ha galvet an holl sonerien hag ur bern kanerien vrudet evit un abadenn e koun Glenmor : Gilles Servat, Patrick Ewen, Manu Lann Uhel, Bernez Tangi, Mona Jaouen, Kristen Nikolaz, Andrea ar Gouilh, Katell hag Yvon Etienne, asambles gant kensonerien gozh Glenmor. Ur pezh abadenn a enor evit an hini a oa deut meur a wech da zispakañ e ganaouennoù (Kan bale an ARB a skouer…)\nGouel Broadel ar Brezhoneg zo bet ur gouel sevenadurel ha politikel poblek en deus dedennet « en tu-hont d’ar pezh a vezer kustum da envel an « emsav » hervez Jañ-Mai Salomon, prezidant ar gouel, ha Yann Puillandre, ar sekretour (13).\n‘Benn ar bloaz 2001 ?\nGoude gouel miz Mae 1999 e tibab an aozerien ober un tamm troc’h : « Divizet ez eus bet disterniañ evit ur bloaz, da brederiañ, da brientiñ war stummoù all d’ober, da zibab ul lec’h padus, da vont pelloc’h gant ar brezhoneg er gouel, ha da glask kenstrollañ kevredigezhioù all, dedennet gant ar brezhoneg » eme Yann Puillandre e penn kentañ ar bloaz 2000 (14). Ne vo ket gouel ebet e 2001 siwazh, moarvat abalamour ma rank luskad an tu-kleiz dizalc’hour gouzañv ar gwaskerezh deut da-heul afer Quévert, peurgetket. Dav e vo gortoz ar bloazioù 2010-2011 evit gwelet en-dro Gouel Broadel ar Brezhoneg o tont war wel.\nUr brezegenn ziwezhañ gant an aozerien, war dreuzoù ar c’hentañ kantved warn-ugent, ha war meur ha meur a dachenn, n’hallont ken gwelet n’eo ket aet an traoù war-raok d’an daoulamm… Hini ebet eus ar palioù meneget dindan n’eo bet tizhet hirie an deiz :\n« Brezhoneg yezh ar vro\nTrizek vloaz ‘zo emaomp o reiñ lañs d’ar gouel-mañ da zifenn ha da vrudañ ar Brezhoneg ha da gas war raok an emskiant vroadel e touez ar bobl.\nDaoust m’az eo tommoc’h an dud ouzh hor yezh daoust ma kresk niver ar vugale er skolioù, a rugarez da ZIWAN, n’eus mann ebet nevez war ar skinwel nag ar skingomz publik – N’eo ket aotreet hon yezh er vuhez foran. N’he deus statud ofisiel ebet ha n’eo ket sinet gant ar Frañs karta ar yezhoù bihan.\nNi fell deomp :\n1. E vefe kelennet ar Brezhoneg e pep skol ha stummet mistri diouzh an ezhommoù\n2. Ur statud skol publik da ZIWAN\n3. ur skinwel Brezhoneg hag ur skingomz ‘vit Breizh a-bezh\n4. Ur statud ofisiel evit ar Brezhoneg\n5. Lakaat war sav ur politikerezh evit ar Brezhoneg dezhañ da vezañ yezh ar vuhez pemdez\n6. Reiñ lañs d’ur galloud politikel gwirion e Breizh\nDisprizet ma’z omp bet e-pad keit-all, eo deomp da vezañ bremañ blenierien da reiñ buhez d’am emskiant evit ma ne soñjo ket ar Vretoned eo didalvez o yezh met evit ma vo evito o yezh vroadel dezho » (15).\n(Foto kentañ : Ti-Kêr Kawan ; Fotoioù all : DASTUM)\n(1) Bremañ n°12-13, Even-Gouere-Eost 1982, p.18.\n(2) Yann-Ber Delisle, « Ur wech e oa e Pondi…Gouel ar Brezhoneg », Bremañ, n°21, Even 1983, p.5.\n(3) « Gouel ar Brezhoneg 1980 e Plabenneg : 14-18 a viz Mae », Bremañ, n°0, Meurzh-Ebrel 1980, p.5.\n(4) Herve ar Beg, « Gouel ar Brezhoneg, un taol deuet da vat », Bremañ n°12-13, Even-Gouere-Eost 1982, p.18.\n(5) Bremañ, n°24, Gwengolo 1983, p.7.\n(6) Erwan ar C’hoadig, « Karaez : Brezhoneg, yezh ofisiel », Bremañ, n°65, C’hwevrer 1987, p.6.\n(7) Emgann, n°56, 15 Even-15 Gouere 1990.\n(8) Emgann, n°67, p.8.\n(9) Emgann, n°79, p.1.\n(10) Emgann, n°115, Even-Gouere 1995, p.1.\n(11) Emgann, n°103, Even-Gouere 1994, p.2.\n(12) Emgann, n°115, p.10.\n(13) Emgann, n°139, p.11.\n(14) Emgann, n°170, Genver-C’hwevrer 2000.\n(15) Emgann, n°162, Mae–Even 1999.\nEn em gannañ a raimp c’hoazh e Sant-Albin-an-Hiliber ?\nGouzout a ouzer eo brudet an var gumun abalamour d’an emgann etre armeou Breizh ha bro-C’hall bet dalc’het war dachenn ar gumun e 1488 a lakaas un termen da zizalc’hiezh hor bro.\nEr gumun-se avat e teuio Marine Lepen da zerc’hel ur meeting a-benn reiñ lañs da goulzad kabaliñ he strollad evit an dilennadegoù kêr, ha kement-se d’ar Sadorn 26 a viz Here da 12e.\nMet Sant Albin n’eo ket Brignoles ha setu m’eo displijet annezidi zo eus ar gumun gant ar fizkoan aozet gant an tu-dehoù pellañ. En em glevet int evit taliñ eus bezañs Marine Lepen hag he mennozhioù gouennelour, kouviet o deus strolladoù ha sindikadoù ar vro da zibuniñ gante evit mirout ouzh an FN « da lakaat e nerzh da greskiñ e Breizh ».\n« N’eus ket ur boubelenn eus Breizh, n’o deus nemet da zerc’hel o loustonioù e Bro-C’hall » eme lod… evit adkas da soñj, gant fent, o doa nac’het ar vretoned e vije douaret loustonioù war dachenn an emgann istorel.\nDizalc’hourien an tu-kleiz o deus roet da c’houzout e teufent da gemer perzh er vanifestadeg a-enep ar faskourien a vo dalc’het d’an devezh se da 1e30 GM (emgav dirak an ti-kêr da 12e30 evit ur pik-nik) evel un toullad strolladoù all.


Tibor Szamuely - Wikipedia\nTibor Szamuely (1890 – 1919) oa bet anezhañ unan eus pennoù komunour Hungaria, bet kroget gantañ er penn-kentañ evel ezel eus ar Strollad Sokial-Demokratel.\nSoudard e oa bet Szamuely da geñver ar Brezel Bed Kentañ ma oa bet lakaet da brizoniad gant Rusiz e 1915. Goude an Dispac'h Bolchevikour e 1917 e oa bet leusket da vont kuit ha dont a raes da vezañ komunour. E miz Kerzu 1918 ec'h eas betek Alamagn ma kemeras perzh er C'hevredad Spartakour gant Karl Liebknecht ha Rosa Luxemburg.\nE miz Meurzh 1919 e oa bet kaset da benn en Hungaria un dispac'h komunour gant Béla Kun ouzh ar stern ha da neuze e teuas Tibor Szamuely da vezañ unan eus pennoù Republik Soviedel Hungaria.\nGoude bezañ labouret e meur a bost disheñvel e oa bet anvet da Gomiser ar Bobl evit an Aferioù Milourel ha dindan e veli e oa bet kaset da benn ar "Spont Ruz". Sevel a reas ur bagad gwarded personel anvet "Paotred Lenin" (hungareg: Lenin-fiúk).\nDa diwezh miz Mae 1919 e veajas Szamuely betek Moskov evit stourm eno evit brudañ ar dispac'h hollvedel kichen-ha-kichen gant Lenin.\nPac'h eas ar Republik Soviedel da get e teuas a-benn da dec'hel kuit eus ar "Spont Gwenn" hag a renas war-lerc'h a-enep d'an holl dud bet savet a-du gant ar gouarnamant komunour ha tec'hel a reas betek Aostria evit klask repu eno met pa oa o klask treuziñ ar bevennoù evit mont da Aostria e oa bet taget gant polis ar vro-se ha lazhet gante. Gant lod, avat, e vez lâret e oa en em lazhet.\nRepublik Soviedel Hungaria\nAdtapet diwar « https://br.wikipedia.org/w/index.php?title=Tibor_Szamuely&oldid=1472900 »\nKemmoù diwezhañ degaset d'ar bajenn-mañ d'an 4 Ebr 2013, da 19:00.


Penaos ober skol e brezhoneg d’ho pugale er gêr pa ne gomzer ket brezhoneg ?\nD’ar goulenn-mañ he deus klasket Hoel Louarn, skolaerez e skol Diwan Plougastell-Daoulaz, respont.\nPublié le 29/04/2020 à 09h00 • Mis à jour le 12/06/2020 à 11h08\nNevez eo skol Diwan Plougastell-Daoulaz : tri bloaz zo e oa bet digoret. Teir c‘helennerez a ra war-dro an daou glasad, kement ha 39 skoliad. 13 anezho zo e karg Hoel Louarn e karg, en o zouez re vras ar skol-vamm, skolidi ar CP, ar CE1 hag ar CE2 : da lâret eo bugale hag a zesk lenn.\nDibaoe ma oa bet serret ar skolioù miz hanter zo he deus klasket ar skolaerez an tu aesañ evit ma kendalc’hfe ar vugale da glevet brezhoneg er gêr. Ur sapre afer evit ar gerent ne ouezont ket tamm brezhoneg ebet hag a zo niverus e skol Diwan Plougastell.\nDa gentañ penn he doa c’hoant e kendalc’hfe ar skolidi da labourat gant an ostilhoù int boaz da implij, setu perak he doa roet emgav d’ar gerent penn kentañ tout ar c’henfinañ a-benn reiñ bep a levr, bep a hentenn ha bep a zoser hiniennel d’ar vugale. Adlâret he deus ivez e c’hellent gervel o mestrez-skol vuiañ karet dre bellgomz p’o dije ezhomm tra pe dra.\nEvit ar re vrasañ hag a oar lenn, ar re CE1 ha CE2, n’eo ket bet re ziaes kavout un doare efedus da labourat. Galvet o deus ingal dre bellgomz bep tro m‘o doa ezhomm un taol sikour. Evit ar re-mañ atav, n’o doa ket ar gerent ezhomm da gompren brezhoneg.\nEvit re vras ar skol-vamm hag ar re CP eo bet un istor all avat. Ret eo bet furchal un tammig muioc’h dre ma ne ouezont ket lenn pe dre m’emaint o teskiñ. Divizet he deus neuze kas d’ar gerent tout an danvez hag a rank bezañ lennet gant ar vugale : testennoù istor, kontadennoù, poelladennoù lenn hag all, dindan tri stumm :\nAr frazenn - ar ger - ar silabenn e brezhoneg : a-us d’ar geot druz emañ Biwig o nijal laouen.\nAr frazenn - ar ger - ar silabenn skrivet gant ar reizhskrivadur gallek dezho da c’hellet distagañ mat e brezhoneg : Aüsse d’are géote druse eman Biwique o nijale laouène\nAr frazenn - ar ger - ar silabenn troet e galleg evig gellet respont d’ar bugel ma ne oar ket ster ar gerioù : Biwig vole heureux au-dessus des fleurs.\nHa berzh he deus graet an doare-mañ da ober ! Mamm Siméon, 5 bloaz, he deus lâret da Hoel Louarn e oa bet bammet he mab p’en doa klevet anezhi o tibuniñ ur rimadell dezhañ e brezhoneg « Siméon m’a dit que je sais parler breton ! »\nE-giz-se e kendalc’h ar skolidi da labourat e brezhoneg er ger hag ouzhpenn-se e vez gwelet ar gerent o « komz brezhoneg » gant ar vugale. Reiñ a ra startijenn dezho evit ober o seizh gwellañ. Met mall zo warno adkavout o skolaerez ivez. D’an 11 a viz Mae ma ‘z eus tu !\nE keit-se e kendalc’h skol Diwan Plougastell-Daoulaz da greskiñ : a-benn bloaz e vo digoret un trede klas hag un trede post a vo da heul evit degemer ar skolidi. Hetomp vo distroet an holl er c’hlasoù d’ar poent-se !\ncopier le lien https://france3-regions.francetvinfo.fr/bretagne/finistere/komz-brezhoneg-hep-gouzout-brezhoneg-1822116.html\nculture bretonne culture culture régionale coronavirus - confinement : école à la maison santé société\nVendée Globe 2020 : Emmanuel Macron appelle Le Cam et Escoffier, "Merde pour la suite !"\n5 Parc éolien de Saint-Brieuc : Ailes Marines ensouillera l'intégralité des câbles inter-éoliennes\nAccueil > Bretagne > Finistère > Komz brezhoneg hep gouzout brezhoneg !


Al laer a zo laer 1910 - Wikimammenn\nAl laer a zo laer 1910\nTi-moulerez Sant Gwilherm, 1910 (p. 1-15)\nAl laer a zo laer Ar pare d’ar re vouzar ►\nPENÔZ KOLAÏG DORNDU A ZEUAS DA VEZA MARC’HADOUR KEZEG\nN’ouzoc’h ket piou eo Kolaïg Dorndu ? — Nan ?… Mad, p’eo gwir n’ho peus ket klevet c’hoaz hano anezan, selaouït gant ho tiouskouarn, hag e klevoc’h e zoareou bremaïk. Mes peoc’h avat ! Peoc’h, pe ne lavarin ger !\nAr re vouzar hag ar re zall\nA gaso kelou d’ar re all !\nEmaoc’h o selaou ? Mad, neuze e stagan da zibuna ma c’hudenn.\nKolaïg Dorndu a zo eur c'houeriad diwar ar meaz, o chom en eur c’horn bennak eus ar C'hap, n’em eus ket sonj mat a-walc’h mui pe e parrez Goulien pe e hini Beuzek… An dra-ze ken nebeut n’eo ket kalz a dra. Eus hano e gear avat em eus dalc’het sonj gwelloc’h : Kernez-Vihan ez eo hanvet. Kolaïg Dorndu eo e zouar hag e gear d’ezan.\nPa oa c’hoaz pôtr yaouank, e laboure da zabatui betek re ’michanz. Evit ar wech, em eus klevet lavaret « an hini a zistag re a daoliou-mar, en eur staga gant e loden, pa vez devez bras torri-terien, hennez a gouez war e benn a-drenv, hep gallout dont a-benn eus e loden-var. Setu ar pez a zo deut da wir evit Kolaïg, rak abaoue m’eo dimezet da Janig ar Gapen, ne fell ket d’ezan a-grenn kregi e benveg ebet, nemet en e skourjez.\nNemet en e skourjez, a lavaran, ha penôs kemend-all ?\n— « Betek-hen, eme Kolaïg d’e wreg eur zulvez, betek-hen n’oun bet nemet eur genaoueg, nemet eul loue, met eurus eo d’in ne jommer ket loue evit atao, dalc’hmat ; selaou ac’hanon : Ar mestr-skol, (ar vistri-skol a vreman, gouzout a rez mad, a zo gwall-zesket ; n’eo ket azenned eo ez int evel re gwechall ha ne oant mat nemet da ober katekiz), en deus lavaret d’in, hirio goude an oferen, pa ’z oun bet o paea eur banne d’ezan, n’ez eus nemet koll o labourat an douar ; ha piou a dle gouzout an dra-ze gwelloc’h eget ar mestr-skol ? Ober a rin hiviziken ar pez en deus va aliet da ober : fiziout va douar en eur merour, ha mont da varc’hadour kezeg. »\n— « Oh ! diwall mat, mignon Kolaïg, diouz aliou ar vistri-skol ! » eme Janig ar Gapen d’he gwaz.\n— « Evit gant mestr-skol hor parrez eo deut ar wirionez, p’en deus lavaret d’in ne oa dre ar C’hap, war ar meaz, den ebet a gement a gomzfe galleg kouls ha me, Kolaïg Dorndu ! Ha perak neuze, p’eo gwir ec’h ouzoun ar galleg, ne vijen ket mat da varc’hadour kezeg ?… Me a vo, klevout a rez ac’hanon, Janig, me a rank beza marc’hadour kezeg ! »\nSetu penôs, p’eo gwir en doa c’hoant ar mestr-skol, ez eo bet feurmet Kernez-Vihan d’eur merour ; Kolaïg evelkent a zalc’h gantan eur penn-ti hag ar marchosi.\nDa genta, an traou a droas mad a-walc’h gant Kolaïg ; heman oa deut da anaout eun niver a droiou kamm, o tarempredi ar foariou hag ar marc’hajou. Bez’ e veze dalc’hmat e Kemper, e Pont-’n-Abad, e koste Ploneour, er Pont, e Douarnenez, e Pouldahut… ha me oar-me e pelec’h e veze c’hoaz !\nPENÔS KOLAÏG A BRENAS EUR C’HAVR, PE EUR BIDA, EVEL MA LAVAR AR C’HAPERIEN. — MONT A RA D’HE GWERZA E FOAR BOULDAHUT.\nEun devez, tri pe bevar miz a zo abaoue, Kolaïg a yeas da foar Bloneour gant eur marc’h koz, kempennet gantan, skrifellet a-zoare, houarnet mat a barz mont eus ar gear. Dres ! ar foar a yee mat-mat war ar c’hezeg, ha Kolaïg a bakas kant skoed evit e varc’h koz.\n— « Mad, eme ar C’haper ; abred an deiz eo c’hoaz ; a-raok distroï d’ar gear, deomp d’ober eun droïg da varc’had ar zaoud ! » — Ma ’z ee ker ar c’hezeg, war ar zaoud e oa eun distol souezus ; ne oa marc’hadour ebet, kouls lavaret, war-dro al loened-korn. Gouzout a rit, (pe ne rit ket), e Ploneour e vez kalz geored (gevr) er foar ; hogen war ar geored ne oa ket eun distera klask. — « Mat ar stal ganeomp ! eme Kolaïg ; mar karfen prena eur c’havr bennak aman da werza a-benn foar Bouldahud genta, me ’rafe eun tôlig brao ganto, a dra zur ! »\nHa Kolaïg prena eur c’havr, marc’had-mat-vil, ha buan d’ar gear gant e vida !…\nD’ar miz war-lerc’h, d’ar gwener kenta, Kolaïg Dorndu a zav mintin, beure mat, eus e wele, evit mont da foar Bouldahut. Gwiska a ra eun dilhad, nevez c’hoaz kouls lavaret, rak e greden eo penôs e werz keroc’h eur gwerzer gwisket mat eget eur gwerzer all gwisket a druilhou. Buhan-ha-buhan, e voutou ler-goad en e dreid, eun hanter dousenn krampouez amanennet en e chakod, ha Kolaïg d’ar c’hraou, ha Janig ar Gapen war e lerc’h… Setu ar c’havr kordennet kerkent ; ar gwasa ma zo eviti, prestik eo he zermen, al loen paour ! hag he deve, kalet evel men, a-stribilh etre he gaol, a dle ober diez d’ezi da vale.\n— « Set’ aze, Janig, eme Kolaïg en eur lakat eur c’horniadig butun abarz mont en hent, set’ aze hag a dalv ugent skoed pe pemp lur ha triugent d’an tôl izela : eun dornadig mat a arc’hant ! »\n— « Diwal, eme Janig, aoun am eus na vefes paket eun dro bennak ! »\nDigouezet int o-daou etal dor ar marchosi, ar c’havr ganto. Hep dale eo kordennet ive ar marc’h daou vloaz a dlie mont d’ar foar gant Kolaïg.\n— « Set’ aze, Janig, eme heman, talvoudegez kant hanter kant skoed d’an nebeuta, pe wardro pemp kant lur ma ’z a mad ar ronsed ! Kenavo, Janig ; en abardaez-man, e weli ac’hanon o tistroï d’ar gear, eur chakotad mat a skoejou ganin. Kenvao ! »\nHa Kolaïg en hent o vutuna dre ma ’z a, e gorn-butun berr ha mogedet etre e zent, e skourjez endro d’e c’houg, e varc’h ouz e zorn deou hag e c’haor ouz e zorn kleiz...\nO welet he C’holaïg a pellât, Janig, difius evel ar C’hapenned, rak emichanz e tiskred eun tammig ive war he gwaz, a hop warnan : « Hep, hep ! Kolaïg, arabad d’it dont goullo d’ar gear ! Diwall mad diouz al laer, ma den ! » Hag o veza chommet, eur pennadig, harpet e korn tal ar marchosi o sellet ouz he gwaz o pignat ar grec’hen dosta gant e loened, ez a d’an ti d’en em emellout eus he labour, eur berniad mat a draou o ruilh hag o tiruilh en he zamm penn.\nKOLAÏG A GEMER KENTEL DIGANT KANTONIER BEUZEG HA BUGALE SKOL POULLAN.\nKolaïg Dorndu, luduet e vutun gantan, mes e gorn dalc’hmat o chakat etre e zent, a gendalc’h da vont gant an hent, e zaou loen d’ar paz war e lerc’h, hag e teu sonj d’ezan eus aliou Janig : « Petra an tanfoueltr, eme ar C’haper outan e-unan, petra he deus c’hoant va hini goz da randounat d’in, er mintin-man ? Diwall diouz al laer ! Me, Kolaïg ar marc’hadour kezeg ! Ha ! Ha ! me garfe gwelet peseurt liou en deus al laer a zo gouest a-walc’h da laerez eur spilhenn diwarnon-me !… Piou zo gwaz, satordallik ? ma n’oun-me ket ? Ha n’eo ket me a oar ar muia galleg e bro Kaperien Beg ar Raz ?… Va mestr-skol e-unan en deus lavaret an dra-ze d’in, eur sulvez p’am oa paet eur banne d’ezan… Ya, gwaz oun ! » Ha fouge ennan, e sko gant e bennad kordenn war e beultrin, ken ma ’z a e tammou hag e bruzun, en e c’henou, pao pri e gorn-butun !…\nSetu flipet bep a lommig ganto : « Mad ! ma den, eme neuze ar c’hantonier, setu aman evidout ha da vida : pa zigouezi e Poullan, kerz da gaout Herri, ar marichal, ha goulenn digantan eur c’hloc’hig bihan da brena, ha stag anezan ouz goug da vida : ne gollo ken a lez, pe n’eo ket me mab ma zad ! Kenavo ! »\n— « Kenavo ! eme Kolaïg. » Hag hor C’haper en hent, laouen bras eus e gavaden.\nHep dale, e tigouez e bourc’h Poullan, war-dro eiz heur, hag hen dioustu da gaout ar marichal.\n— « Selaou ’ta, marichal, hervez m’am eus klevet, te a werz kleier bihan ? »\n— « Ya ’vat, a bep seurt ; dibabit mar plij ! »\nHa Kolaïg kemer ar brava ha staga anezan gant eur pennig korden en-dro da c’houg e c’havr.\n— « Pegementad tra eo ar c’hloc’h, marichal ? »\n— « Ha feiz, n’eo nemet pevar real, Kaper, p’eo gwir c’houi eo, rak kredi a ran, eun tammig meiz, eun tammig anaoudegez am eus ouzoc’h. »\n— « Pevar real, eun tamm kloc’h evel-se ! N’eo ket evit netra ! » Mes Kolaïg a bae, koulskoude, hep kredi dizerra e rann. N’eus forz, sonjal a ra ennan e-unan : Arabad d’in beza paket gant laer ebet ! N’emoun ket ganti, am eus aon, o roï pevar real evit eun ourouller, eur c’hloc’hig. Ha c’hoaz, c’hoaz, ma teufe ar c’havr he bronnou da ehana berat ! »\nHag hen distroï da zellet ouz e c’havr. « Mad, emezan, gwir e rank beza ar pez en deus lavaret d’in kantonier Beuzeg ; ma bouchig ne goll mui berad lez ! Deomp breman da brena eun tamm butun hag eur c’horn nevez ! »\nGreat e dro gantan e ti ar butun, setu Kolaïg adarre war hent Pouldahut, e zaou loen d’e heul. Pa dremen dirak ti-skol ar bôtred, ar re-man, (o c’hoari emaint c’hoaz daoust d’an heur beza sonet pell zo), ar vugale ’ta ’zav o fenn, o klevout son skiltr ar c’hloc’hig :\n— « Sell ’ta ! Eur C’haper o vont da foar Bouldahut, eur marc’h hag eur bida gantan ! »\nKolaïg n’ema ket an distera war o sonj, kement a brez a zo warnan o klask dibri krampouez ; n’eo ket hep poan avat, rak e zaou loen eo red d’ezan ive bleina. Pa n’eo ket evit ober gwelloc’h, e kemer peg en eur grampouezen a bez a stribilh ouz e c’henou, hag e chach warni betek ar penn dilosta, ar pez a lak ar bôtred da c’hoarzin, leun o beg.\n— « Petra zo, marmouzien ; hag o c’hoarzin d’in-me emoc’h ? »\nUnan eus ar bôtred, an tosta da Golaïg, a respont evit an holl : « N’emomp ket ’ta ; mes eus ar penn all-tre ar C’hap e rankit beza ginidik a dra zur, ma zonton, tostik d’an Enez Sûn, p’eo gwir en eur vont d’ar foar gant ho marc’h, n’ouzoc’h ket ar furnez da bignat war e gein ! » Ar vandennad krennarded a c’hoarz o gwalc’h, ha Kolaïg a anzav outan e-unan n’eo ket brao deski furnez, dreist-oll digant bugale :\n— « Mar pignan war gein Laouig, emezan, petra rin eus ma bida ? »\nHep beza nec'het an distera : « Petra ? eme ar pôtrig, mes staga ar bida ouz lost ar marc’h, hag e c’helloch da c’houde kaout ho taou zorn da zibri ho krampouez ! »\n— « Gwir awalc’h eo ! eme Kolaïg Dorndu » ; hag e stag ar paour kez gaor ouz lost ar marc’h, hag e pign war gein Laouig, hag ez a etrezek Pouldahut, en eur zibri krampouez, epad ma c’hoarz muioc’h-mui pôtred skol Poullan…\nEUL LAMPOUN O LAEREZ AR BIDA\nNeuze ’ta, Kolaïg a gendalc’h da vont arok war gein Laouig, en eur chaka gwasoc’h c’hoaz war e grampouez, malisiet evel ma ’z eo ouz ar bôtred vihan. Digouezout a ra evel-se gant koajou Maner Stank. Aman ez eus eur gwall-zouben da gaout ! A drenv ar c’hleun, skoaset e-mesk an trojennou lann hir, eun den, (eul lampoun bennag eus kear, sur a-walc’h), a zo, evel pa lavarfed, o c’hortoz eun dra bennak ; tres paour a zo warnan, eun tres ken divalo hag eul laer ma ’z eo.\nHag al laer, a-dreuz ar parkeier, da blanta tiz ha da c’haloupa evit troc’ha arôk ar C'haper. Er c’heit-amzer-man, Kolaïg a zo ken dinec’h ha tra, dre ma klev atao ar c’hloc’hig bihan o tiridigna d’e heul, hag e holl zonj a zo, me ’gred, gant ar bempved krampoezenn ema breman o chaokat warni. Petra ’fell d’eoc’h ? Eun tammig goust a zo deut d’ezan oc’h ober hent, hag e chak, hag e lonk, hag e tebr a galon vat.\nSetu Kolaïg, digouezet e-kenver Lenn-Avoa, o welet, en eun taol, eun den o tont en eur c’hoarzin a-benn ennan. Kolaïg, en eur welet anezan o c’hoarzin, a c’hoarz eveltan hag a c’houlenn digantan :\n— « Plijadur ho peus, va den, p'eo gwir emaoc’h ken laouen hag all ? »\n— « Ya sur, eme egile, pell zo n’em eus ket bet kement a c’houst da c’hoarzin. »\n— « Neuze ’ta ? N’eo ket goulenn diganeoc’h a ran, met perak, mar plij, ho peus goust hirio da c’hoarzin ? »\n— « Perak ? C’hoarzin a rankan o welet e teu bemdez gizio nevez ebarz ar vro. »\n— « Ya ?… N’em eus ket klevet ger. »\n— « Enpad an hanv, ne weler mui na marc’h nag azen rouz ebet anez ma vefe war glipenn e benn, resped d’eoc’h, eun tok plouz pe eun tok brouen ! »\n— « N’eo ket difennet ; hag al loened, me gred, a blij d’ezo an disheol hag ar zenadurez, kement ha d’an dud. »\n— « Mad, evit beza a du ganeoc’h, e lavarin ec’h intentan eun draïg bennak er c’hiz nevez-ze. Mes giziou-all a zo o tont, war ar pez a welan, ha n’ec’h intentan netra enno. Lavarit d’in, mar plij, perak e stager breman kleier bihan ouz lost ar c’hezeg ? »\n— « Petra ? Ar c’hiz-ze a zo o tont breman ? eme Kolaïg, sabatuet krenn. »\n— « Nema-hi ket mui da zont ; deut eo, p’eo gwir ho marc’h-c’houi zoken a zo o son e gloc’h aze gwasoc’h eget kloc’her Treboul. » (Hag evit gwir ar marc’h Laouig a strilh e lost gant nerz, hag ar c’hloc’h a zon ; mes hor C’haper ne ra van ebet o sonjal eo e c’haor an hini a ra trouz.)\n— « Va marc’h deut da gloc’her ? » eme Kolaïg o tistroï e benn da zellet… Neuze ar paour kez Kaper a wel n’ema ket mui ar c’haor da heul. — « Daonet ! emezan d’egile, va gaor a zo chomet dre an hent ; distaget eo diouz lost ar marc’h, nemet m’he deus lezet he c’hloc’hig war he lerc’h… Ah ! tamm bida gornek, red eo d’in mont war e lerc’h… Sell ’ta, va den, ma n’eus ket re a brez warnoc’h, e c’hellfec’h marteze chom aman eur pennadig amzer gant Laouig, ema ma ’z in da welet ha kaout a rin Bouchig ? »\n— « Gellout awalc’h a rafen chom eur pennadig, egiz ma lavarit. » Ha setu Kolaïg buhan war e giz da glask e vida ; hag al laer, o veza chommet eno, evel m’en doa roet e c’her, eur pennadig gant Laouig, a lamm war gein heman, ha pidadap ! ez a da guzet anezan e-barz koajou Kerbeoc’h !…\nAL LAER A GAS GANTAN ZOKEN DILHAD AR C’HAPER\nKoulskoude Kolaïg, o veza baleet eur c’hart leo, eun hanter leo, ne wel, ne glev na liou na c’houez eus bida ebet. « Mad, emezan, en eur grafignat e benn, red eo kredi ez eo eat al lorgnez-ze d’ar gear ; emichanz, pa zigouezo du-hont, en Kernez-Vihan, va hini goz he devo ar skiant da staga anezi ! » − Hag hen distroï adarre ; mes ne gav mui na den na marc’h. « Del ! sell aze avat eur stal all !… Da belec’h an diaoul int eat o daou ac’halen ?… Ah ! petra a zonjan-me ’ta ? Sur awalc’h, va den, skuiz o c’hortoz ac’hanon aman, a zo eat gant Laouig betek hostaliri an Toull-Drez duze pelloc’h, da glask eur banne digant Mari Burel… Deomp da welet ! » − Ha Kolaïg d’an Toull-Drez !\n— « Petra ? eun den hag eur marc’h ? Ah ! me zo jalet, sur breman, gant tud ha kezeg, mar goufec’h pegement ! Ah ! Aotrou Doue !…\n— « Petra, da vihana, a c’hoarvez ganeoc’h ? C'houi a zeblant nec’hetoc’h egedon-me, ha me kollet ganin eur marc’h hag eur bida… »\n— « Bida, te da unan, Kaper droch ! eur stal gaer c’hoaz. Koll eur bida hag eur marc’h blevennek koz bennak. E-skoaz d’in-me ! Ah ! ya, Aotrou Doue, Doue !… »\n— « Petra 'c'hoarvez ’ta ganeoc’h ? »\n— « Sellit ! ne welit ket aze eur maner en tu-all, e kichen kroashent Kerroue ? Mâ ! me zo o tont alese, bet o kerc’hat dek mil skoed d’am mestr. Pa ’z oun deut aman, sec’hed d’in, ez oun en em lakeat da denna eur zailhad dour. Ha, n’ouzoun dare penôs, red eo lavaret em befe stoket enni gant va dorn pe gant penn va ilin, ar voest, a oa va dek mil skoed enni, a zo ruilhet e strad ar punz !… »\n— « Dek mil skoed ! eme Kolaïg, mes, ma den, elec’h tenna sailhadou dour, gwelloc’h e vefe mont er punz ; ha marteze, eur wech diskennet er strad, dre forz tastoni gant an treid, e teufed a-benn da gaout ar voest. »\n— « Ar wirionez a zo ganeoc’h, ha sonjet em oa ivez kement-se ; mes me n’hellan ket diskenn ebarz, rak a-nevez beza bet klanv emaoun ha diskenn aze a vefe diskenn er bez hep dale. Mes c’houi, va den mat… »\n— « Oh ! me n’oun ket bet klanv abaoe va nao bloaz ! »\n— « Ah ! mar karfec’h diskenn ebarz, ma teuit a-benn da gaout ar voest hag an dek mil skoed, war ma henor ha ma c’houstianz, e touan roï d’eoc’h kant skoed. » Hag ar marc’had a zo buhan great ; ha Kolaïg da denna chupenn ha bragou, boutou ha lêrou, ha pididip ! da ziskenn er punz diwar bouez ar gorden. A-boan m'eo digouezet er strad, al laer kerkent da lezel ar gorden da goueza en dour, ha da vont kuit gant dilhad ar C'haper, en eur lavaret outan e-unan : « Hag a dri ! Petra ’faot d’eoc’h ? Al laer a zo laer. »\nHag hen, goude beza chenchet gwiskamant ha gwelc’het ar pri diwar e veg, da glask e genta hag e eil laeradenn. Hag e sonj en e benn : « Eun devez mat hirio ! Ne faot ken nemet ar foar beza mat war ar geored hag ar c’hezeg, hag em bezo peadra da veva eur pennadig hep en em skuiza re, ha peadra ivez da eva eur werennadig « lagout » bennak. Oh ! Kaper droch ! Lakeat en noaz-ran ganin : Gwaz eo ze evitan ! »\nRak marteze ez oun bet dizonjet d’hel lavaret d’eoc’h, an diaoul a laer-ze en doa eun tech all a-dreist tech al laeronsi : tech ar vezventi eo a fell d’in lavaret ; ne gave ket fall ar gwin-ardant, pell ac’hano, ha ne dole ket an hini melen dindan e voutou, nag e-barz kennebeut !…\nA-rôk mont war-lerc’h al laer, gwelomp, da genta penn, penôs ema ar bed gant Kolaïg e strad e bunz.\nKolaïg Dorndu, o veza klasket mad ha piz ar c’hefig aour ha o veza ne gav netra nemed eun tok divalo hag eur c’hoz chupenn truilhennek, a ra e zonj da zout er-meaz.\n— « Sach war ar gorden ! emezan. » − Den ebet ! Netra ! Ar gorden zoken, ne wel ken anezi !\n— « Frap ac’hanon el lae ! » − Boud ! Netra morse !\n— « Aman eo yen ! » − Den ne lavar grik !\nHag ar C’haper a ziskenn neuze ennan e-unan : « Daoust, emezan, ha me a ranko chomm aman ?… Me gred ez oun bet devet gant an tres-laer-ze, henvel-mil ouz an hini eo eat Laouig gantan… N'eo ket hep gwir, me gred, e lavare d’in Janig diwall diouz al laer. An holl a c’hell beza flemmet ; c’hoarvezet a zo ganin evel gant an advokad Alanig al Louarn ; « n’eus den fin n’en deus e goulz ». Abaoue ar mintin-man, pet gwech n’oun ket bet laeret ?… Oh ! ya, Janig, gwelloc’h e vije bet d’in diwall… keuz am eus ! »\nEun heur pe ziou goude, Mari Burel, deut ezomm d’ezi a zour (da lakaat en he gwin, sur awalc’h !) a zigouezas e-tal he funz : o klevout trouz e-barz, e c’halvas holl dud an Toull-Drez…\nDizale Kolaïg Dorndu, tennet er-meaz ganto, a lavar d’ezo petra ’zo c’hoarvezet gantan ; eun tamm dilhad koz bennak a zo klasket da lakaat en-dro d’ezan. « Ne dalv ket ar boan d’in, eme Kolaïg, mont war-lerc’h an hini en deus kaset gantan Bouchig, Laouig ha va dilhad ! Trugarez d’eoc’h ha mil bennoz-Doue, ha kenavo. » − Hag hor C'haper a d’ar gear war e droad.\nAn abardaez-ze, pa glevas an traou, Janig ar Gapenn a zemplas… Breman Kolaïg Dorndu a zo deut da labourer-douar en desped d’e vestr-skol !… Beza flemmet a ra vad awechou !\nHag al laer ? a c’houlennoc’h diganin. Setu aman petra eo deut da veza. Gwerza a reas e Pouldahud gaor ha marc’h Kolaïg, ha gwerza mad zoken, en hevelep doare m’en em gavas pinvidik en eun tôl. E arc’hant ne jommas ket pell gantan ; bleud an diaoul a dro e brenn, gouzout a rit. Al laer, (eur rouller e oa, sonj ho peus), en em vezvas en eun hostaliri e lec’h ma oe sammet e yalc’h eus e chakod, epad ma tistage eur gwall-bennadkousked… Da zerr-noz, an hostiz a zihunas ar mezvier hag a blantas anezan er-meaz eus e di. — « Breman eo red mont en eun tu bennak koulskoude », eme al laer hanter-gousket c’hoaz. O veza baleet eur pennadig, e tigouezas e Meill-Kervern : « Aman, emezan, n’eo ket prennet morse dor ar marchosi ; deomp ebarz ! » Dres ! er marchosi e oa eun disparti goullo, leun a blouz fresk ; ne oa nemet gourveza ebarz. N'oa ket tenn an dra-ze d’ober, hag al laer, pounner e benn, en em roas da gousket adarre !…\nWar greiz an noz, e tihunas ; an tan a oa en e c’hourlanchenn, sec’hed en doa, spontus ! Eur bann loar, o skedi er marchosi, a roas d’ezan da welet eur mell podez war ar prenestr dirazan, hag hen mont da welet. — « Leun eo a leaz », emezan, hag e stagas e benn da eva. Siouaz ! n’eo ket leaz e oa, met dour-raz evit gwenna ar marchosi !… Al laer a zihunas mat neuze ; mont a reas er-meaz, da ruilha er park tosta ; e vouzellou a zeve en e greiz, teurlonka, dislonka ’ree… Koulskoude ne varvas ket, met ober a reas diou sonj avat ; ha, diwar an dro-ze e tilezas ar vicher a laer a-grenn. Mont a reas d’ar C’hap da glask labour, hag e ti piou, e kav d'eoc’h, e oa digemeret ?… E Kernez-vihan, e ti Kolaïg Dorndu !… mes evit digoll e vestr nevez, ar mevel a boanias start epad daou vloaz, hep kemer eul liard koumanant… Hirio Kolaïg hag al laer a zo daou vignon bras hag o mignoniach a bado… Kenavo, lennerien, ha ma tigouez d’eoc’h eur wech bennak mont d’ar foar da werza kezeg ha geored, difiziet diouz an daouarn-krap, rak, gwelet ho peus dre skouer Kolaïg Dorndu : « Al laer a zo laer ! »\nAdtapet diwar « https://br.wikisource.org/w/index.php?title=Al_laer_a_zo_laer_1910&oldid=149589 »\nKemmoù diwezhañ degaset d'ar bajenn-mañ d'an 6 C'hwe 2019, da 15:14.


EIL LIZHER PÊR\n1 Simon-Pêr, servijer hag abostol Jezuz-Krist, d'ar re o deus bet da lod ur feiz eus an hevelep priz gant hon hini, dre reizhder Doue hag hor Salver Jezuz-Krist:\n2 Ra vo kresket ar c'hras hag ar peoc'h ennoc'h dre anaoudegezh Doue hag hon Aotrou Jezuz!\nE c'halloud doueel en deus roet deomp kement a sell ouzh ar vuhez\n3 Rak e c'halloud doueel en deus roet deomp kement a sell ouzh ar vuhez hag ouzh doujañs-Doue, dre anaoudegezh an hini en deus hor galvet dre e c'hloar hag e vertuz.\n4 Drezo eo bet roet deomp promesaoù bras-meurbet ha prizius, evit ma teuiot ganto da gemer perzh en natur Doue, o tec'hout diouzh ar breinadur a zo er bed en abeg d'an droukc'hoant.\n5 E kement-se eta, lakait hoc'h holl aked evit unaniñ asambles gant ho feiz ar vertuz, gant ar vertuz an anaoudegezh,\n6 gant an anaoudegezh an emvestroni, gant an emvestroni ar basianted, gant ar basianted an doujañs-Doue,\n7 gant an doujañs-Doue an hegarated a vreur, gant an hegarated a vreur ar garantez.\n8 Rak ma en em gav an traoù-se ennoc'h ha mar fonnont, e reont n'emaoc'h na didalvez na difrouezh en anaoudegezh hon Aotrou Jezuz-Krist.\n9 Met an hini n'emañ ket an traoù-se ennañ a zo dall, e weled a zo berr, hag ankounac'haet en deus eo bet glanaet eus e bec'hedoù tremenet.\n10 Rak-se, breudeur, bezit muioc'h-muiañ aketus da greñvaat ho kalvedigezh hag ho tibaberezh, rak en ur ober an traoù-se ne strebotot biken,\n11 hag evel-se e vo digoret frank deoc'h an antre e-barzh rouantelezh peurbadus hon Aotrou ha Salver Jezuz-Krist.\nTest eus splannder Krist\n12 Setu perak ne vankin ket da zegas da soñj deoc'h dalc'hmat an traoù-se, petra bennak ma o anavezit ha ma'z oc'h kreñvaet er wirionez a zo ganeoc'h.\n13 Rak krediñ a ran ez eo reizh din, keit ha ma vin en tabernakl-mañ, derc'hel ac'hanoc'h dihun dre alioù,\n14 o c'houzout e kuitain prest va zabernakl, evel m'en deus an Aotrou Jezuz-Krist roet din da anavezout.\n15 Met preder am bo d'ober ar pezh a zo ret evit ma c'hellot atav kaout soñj eus an traoù-se, goude ma vin aet kuit.\n16 Rak n'eo ket en ur heuliañ mojennoù savet gant ampartiz hon eus roet deoc'h da anavezout galloud ha donedigezh hon Aotrou Jezuz-Krist, met goude bezañ gwelet e splannder gant hon daoulagad hon-unan.\n17 Rak resevet en deus digant Doue an Tad enor ha gloar, pa voe kaset dezhañ ar vouezh-mañ eus ar c'hloar uhelañ: Hemañ eo va mab karet-mat, ennañ em eus lakaet va holl levenez.\n18 Ha klevet hon eus ar vouezh-se deuet eus an neñv, pa oamp asambles gantañ war ar menez santel.\nProfediezh ar Skritur\n19 Bez' hon eus ivez komz start-meurbet ar brofeded. Mat e rit en em stagañ outi, evel ouzh ul lamp o lugerniñ en ul lec'h teñval betek ma sklaerio an deiz ha ma savo steredenn ar mintin en ho kalonoù,\n20 en ur c'houzout da gentañ kement-mañ: profediezh ebet eus ar Skritur ne zeu eus santad an den e-unan,\n21 rak ar brofediezh n'eo ket bet degaset gwechall dre volontez an den, met tud santel Doue o deus komzet renet gant ar Spered-Santel.\n1 Met evel ma'z eus bet fals-profeded e-touez ar bobl, bez' e vo ivez en ho touez fals-kelennerien a zegaso e-kuzh disrannoù a gollidigezh, hag en ur nac'hañ ar Mestr en deus o dasprenet, e tennint warno o-unan ur gollidigezh a-daol-trumm.\n2 Kalz a heulio o hentoù a gollidigezh, hag en abeg dezho e vo droukkomzet diwar-benn hent ar wirionez.\n3 Dre zroukc'hoant e korvoint ac'hanoc'h gant komzoù touellus, met abaoe pell amzer ne ehan ket o c'hondaonidigezh da dostaat, hag o c'hollidigezh ne chom ket morgousket.\n4 Rak ma n'en deus ket Doue espernet an aeled o doa pec'het, hag en deus o zaolet en donderioù staget gant chadennoù a deñvalijenn evit bezañ dalc'het a-benn ar varn,\n5 ma n'en deus ket espernet ar bed kozh, hag en deus diwallet Noe, an eizhvet, prezeger ar reizhder, hag en deus degaset al liñvadenn-veur war ur bed dizoue,\n6 mar en deus kondaonet da vezañ distrujet kêrioù Sodom ha Gomora en ur rentañ anezho e ludu, evit o reiñ da skouer d'ar re a vevje e dizoujañs-Doue,\n7 ha mar en deus diwallet Lot, an hini reizh, a oa ankeniet gant kundu euzhus an dud fall-se,\n8 rak an den reizh-se, pa a oa o chom en o zouez, en ur welout hag en ur glevout, a c'hlac'hare bemdez e ene reizh en abeg d'o oberoù fallakr,\n9 an Aotrou a oar dieubiñ eus an temptadur ar re a zouj anezhañ, ha mirout ar re zireizh da vezañ kastizet da zeiz ar varn,\n10 dreist-holl ar re a gerzh hervez ar c'hig er c'hoantidigezh eus an hudurniezh, hag a zispriz ar vestroni. Rok hag hardizh, n'o deus ket aon da zismegañsiñ ar gloarioù,\n11 e-lec'h an aeled, petra bennak ma'z int brasoc'h e nerzh hag e galloud, ne zougont ket ur varnedigezh dismegañsus en o enep dirak an Aotrou.\n12 Met ar re-mañ, evel loened diskiant dre natur, ganet evit bezañ paket ha distrujet, a zroukkomz eus ar pezh ne gomprenont ket, hag e vint distrujet en o breinadurezh o-unan,\n13 o resev gopr o direizhder. Karout a reont bezañ bemdez er plijadurioù; tud saotr hag hudur, e kemeront plijadur en o zouellerezh o-unan pa zebront asambles ganeoc'h.\n14 O daoulagad a zo leun a avoultriezh, ne baouezont ket da bec'hiñ, o klask tapout an eneoù n'int ket diazezet mat, o c'halon a zo roet d'an droukc'hoant, bugale a vallozh int.\n15 O vezañ kuitaet an hent eeun, en em gollet int o heuliañ hent Balaam mab Beor, a garas gopr an direizhder,\n16 met a voe tamallet evit e zrougiezh: un azenez vut, o komz gant mouezh un den, a enebas ouzh follentez ar profed.\n17 Ar re-se a zo feunteunioù hep dour, koumoul kaset kuit gant un avel-dro, ha lakaet eo a-du evito dic'houloù an deñvalijenn da viken.\n18 Rak en ur lavarout komzoù c'hwezhet gant fouge, e tennont dre zroukc'hoantoù ar c'hig ha dre an hudurniezh tud o doa e gwirionez tec'het diouzh ar re a vev en diroll,\n19 o prometiñ dezho al librentez, petra bennak ma'z int o-unan sklaved d'ar vreinadurezh, rak dont a ra pep hini da vezañ sklav d'ar pezh a zo trec'h warnañ.\n20 Rak, goude bezañ en em dennet eus hudurniezh ar bed dre anaoudegezh an Aotrou ha Salver Jezuz-Krist, mar deuont d'en em reiñ a-nevez e-barzh ha da vezañ trec'het, o stad diwezhañ a vo gwashoc'h eget an hini kentañ.\n21 Rak gwelloc'h e vije bet dezho bezañ chomet hep anavezout hent ar reizhder, eget anavezout anezhañ ha distreiñ diouzh ar gourc'hemenn santel a oa bet roet dezho.\n22 Met c'hoarvezet eo bet ganto hervez ur c'hrennlavar gwir: Distroet eo ar c'hi d'ar pezh en doa distaolet, hag en em ruilhet eo ar wiz er fank goude bezañ bet gwalc'het.\nDonedigezh an Aotrou\n1 Re garet-mat, setu an eilvet lizher a skrivan deoc'h. En eil hag en egile e tihunan gant va alioù ho santimantoù glan,\n2 evit m'ho po soñj eus ar gerioù a zo bet lavaret diaraok gant ar brofeded santel, hag eus ar gourc'hemenn hoc'h eus resevet diganeomp-ni, ebestel an Aotrou ha Salver.\n3 Ret eo gouzout da gentañ e teuio en deizioù diwezhañ goapaerien a gerzho hervez o droukc'hoantoù o-unan,\n4 hag a lavaro: Pelec'h emañ promesa e zonedigezh? Rak abaoe ma kousk an tadoù, an holl draoù a zo chomet evel ma oant e penn-kentañ ar grouidigezh.\n5 Rak a-ratozh n'ouzont ket kement-mañ: An neñvoù a voe a wechall-gozh dre gomz Doue, kenkoulz hag an douar tennet eus an dour hag o padout en dour,\n6 ha dre gement-se e voe kollet ar bed eus an amzer-se, beuzet dindan an dour.\n7 Met an neñv hag an douar a-vremañ a zo miret dre an hevelep komz, lakaet a-du evit an tan da zeiz ar varn ha kollidigezh an dud na zoujont ket Doue.\n8 Koulskoude re garet-mat, na dremenit ket hep anavezout un dra: Evit an Aotrou un devezh a zo evel mil bloaz, ha mil bloaz evel un devezh.\n9 An Aotrou ne zaleo ket da gas da benn e bromesa, bez' ez eus lod a gred e tale, met diskouez a ra pasianted en hor c'heñver, dre ma ne fell ket dezhañ ez afe den da goll, met ma teufe an holl d'ar geuzidigezh.\n10 Ha deiz an Aotrou a zeuio evel ul laer en noz. En amzer-se an neñv a dremeno gant trouz bras, an elfennoù entanet a vo teuzet, an douar gant an oberoù a zo ennañ a vo devet holl.\n11 Pa zle an holl draoù-se eta bezañ teuzet, peseurt tud ne zlefec'h ket bezañ dre santelezh ho kundu ha dre ho toujañs-Doue,\n12 o c'hortoz hag oc'h hastañ donedigezh deiz Doue, ma tle ennañ an neñv entanet bezañ teuzet hag an elfennoù devet en em fontañ?\n13 Met hervez e bromesa, e c'hortozomp neñvoù nevez hag un douar nevez, e-lec'h ma vo ar reizhder o chom.\n14 Setu perak, re garet-mat, o c'hortoz an traoù-se, en em nerzhit da vezañ kavet er peoc'h, didarch ha didamall dirazañ.\n15 Kredit ez eo pasianted hir hon Aotrou ho silvidigezh, evel m'en deus skrivet deoc'h Paol hor breur karet-mat, hervez ar furnez a zo bet roet dezhañ.\n16 A-hend-all e ra evel-se en e holl lizhiri pa gomz enno eus an traoù-mañ; bez' ez eus en o zouez krafoù diaes da gompren, a vez distreset, evel ar Skriturioù all, gant an dud diouiziek ha diasur, evit o c'holl o-unan.\n17 C'hwi eta, re garet-mat, c'hwi a oar en a-raok, lakait evezh, gant aon na vefec'h hoalet c'hwi ivez gant touellerezh ar re ziroll, ha na zeufec'h da gouezhañ eus ho started.\n18 Met kreskit e gras hag en anaoudegezh hon Aotrou ha Salver Jezuz-Krist. Dezhañ ra vo ar c'hloar, bremañ hag evit ar beurbadelezh! Amen.


Ar blouked - Roman, poésie, littérature, écrits - Youenn Coic, Mouladuriou Hor Yezh\n> Livres en breton >Roman, poésie, littérature, écrits>AR BLOUKED\nEreg a gare ar vro-se. D'e soñj e kare anehzi gwelloc'h ha kreñvoc'h eget an dud bet ganet enni. Eñ, ne oa ket genidik eus ar vro. Deuet e oa eus un tu bennak all. Ne oa ket bet diaes dezhañ feurmiñ un atant digant Pennkaol. Ar maezioù a oa troet da zidudañ. Abaoe ur pennad ez ae kuit ar baotred, dreist-holl ar re yaouankañ. Ne 'z ae ket mat an traoù.\nTiegezh Pennkaol a ya da fall ivez. E dad a oa un aotrou pinvidik ha galloudus : politikerezh en doa graet. E dad-kozh a oa bet ur wech betek Roma.\nPennkaol a yae war ziskar, a c'hellfed lavarout.


Kaozeal:Bateri - Wikipedia\nHa ret eo mirout ur "pennad" evel hemañ? Bianchi-Bihan 20 Du 2008 da 03:15 (UTC)\nKINNIGET EO BET DIVERKAÑ AR PENNAD-MAÑ Roit ho soñj amañ. Neal (Kaozeal) 16 Du 2009 da 18:07 (UTC)\nPennad dister, anv faos. Taboulinoù eo an anvBianchi-Bihan 5 Ebr 2009 da 08:05 (UTC)\nEvidon-me eo disheñvel "bateri" (pe un anv all) diouzh "taboulinoù", a rafen oute "drum kit/set" diouzh un tu ha "drum(s)" diouzh an tu all. Gortoz a ran ali ar re all a-raok diverkañ. Gwir eo avat n'eo ket gwall stank danvez ar pennad-mañ. Neal (Kaozeal) 5 Mae 2009 da 07:04 (UTC)\nTosennoù, tosennerezh a gaver war geriadur ar sonerezh Pêrig Herbert. Ur c'hraf termenadurel eo, ret eo divizout petra ober eus titl ar pennad met ezhomm zo eus ur pennad, abeg ebet da ziverkañ evit poent neuze. --Fulup 30 Her 2009 da 17:10 (UTC)\ntoumperezh pe c'hoazh taboulinoù. --Ex-Smith 11 Meu 2010 da 20:07 (UTC)\nDemat, c'houant em oa goulenn ma oa tu cheñch anv ar pennad? Savet em eus ar pennad se a faziet em eus àr an anv.\nKaset em eus danvez ar pennad er pennad taboulin. Reizhet, klokaet hag adframmet eo. Graet eo bet an diforc'h etre an taboulin hag an taboulinoù. Diverket a c'hello bezañ ar pennad bateri neuze, d'am soñj.--Lomigbad 7 Ebr 2010 da 15:29 (UTC)\nAdtapet diwar « https://br.wikipedia.org/w/index.php?title=Kaozeal:Bateri&oldid=699945 »\nDistreiñ d'ar bajenn "Bateri".\nDernière modification le 7 Ebr 2010, à 15:29\nKemmoù diwezhañ degaset d'ar bajenn-mañ d'an 7 Ebr 2010, da 15:29.


Fyodor Dostoyevskiy - Wikipedia\n(Adkaset eus Fyodor Dostoevsky)\nFyodor Mic'haylovitch Dostoyevskiy (ruseg Фёдор Миха́йлович Достое́вский, treuzskrivet ivez Fedor Dostoievski) a oa ur skrivagner rusian bet ganet e Moskov d'an 30 a viz Here (hervez an deiziadur juluan/11 a viz Du) 1821 ha marvet e Sant-Petersbourg d'an 28 a viz Genver (pe 9 a viz C'hwevrer) 1881. Sellet e vez outañ evel unan eus ar romantourien veurañ eus e amzer. Levezonet en deus kalz skrivagnerien ha prederourien.\nMab ur surjian eus an arme e oa. Goude ur vugaleaj diaes ez eas war ar studi en Akademiezh ijinourezh milourel Sant-Petersbourg hag ec'h echuas isletanant.\nKlañv e oa gant droug Sant-Yann abaoe e 26 vloaz. Adalek 1842 e labouras evit ministrerezh an Difenn evel tresour. E 1844 e roas e zilez da'n em ouestlañ d'e romant kentañ, An dud paour, hag ec'h embannas romant Balzac Eugénie Grandet.\nE 1849 e voe arrestet ha kondaonet d'ar marv abalamour ma oa ezel eus ur strollad frankizour - ar C'helc'h Petrachevsky. D'ar mare diwezhañ e voe digastizet gant an Tsar hag harluet da Omsk en ur prizon siberian, e-doug pevar bloavezh. Echuiñ a reas e gastiz e 1854, hag anvet e voe da ofiser en ur rejimant eus Siberia.\nE 1857 e timezas eno gant Maria Dmitrievna Isaieva. E 1859 hepken e voe adroet e ditloù noblañs dezhañ, hag aotreet e voe da embann. E 1860 e roas e zilez eus an arme hag e tistroas da Sant-Petersbourg.\nE-pad meur a vloavezh e veajas dre Europa. En em ouestlañ a rae a-zevri da sevel levrioù. Klask a rae gounit arc'hant dre c'hoari met berniañ a reas dle war e chouk. Un temz-spered teñval en doa.\nE-pad e veajoù e teuas da vezañ ur frankizour entanet evit e vro ha dreist-holl ur brogarour. Dont a reas da vezañ brudet pa zistroas da Rusia e 1871 goude embannadur e oberenn Torfedoù ha kastizoù e 1866, ha hini An Diod e 1868 a zigoras e brantad meurded ma skrivas e oberennoù gwellañ : Ar pried peubadus (1870), An drouksperedoù (1871) hag Ar vreudeur Karamazov (1880).\nEn dienez e varvas, met obidoù broadel a voe graet dezhañ.\n1.3 Skridoù all\nFiodor Dostoyevskiy, poltredet gant Vassilij Grigorovič Perov e 1872\nN'eus bet embannet nemet ur gontadenn diwar bluenn Dostoyevskiy e brezhoneg : Сон смешного человека Son smeshnogo cheloveka "Hunvre un den lu" \n(1846) Bednye lyudi (Бедные люди) "Tud paour"\n(1846) Dvojnik (Двойник. Петербургская поэма) "An Doubl: Ur varzhoneg eus Petersbourg"\n(1849) Netochka Nezvanova (Неточка Незванова) "Netochka Nezvanova" (diechu)\n(1859) Dyadyushkin son (Дядюшкин сон) "Hunvre an eontr"\n(1859) Selo Stepanchikovo i ego obitateli (Село Степанчиково и его обитатели) "Kêriadenn Stepanchikovo"\n(1861) Unizhennye i oskorblennye (Униженные и оскорбленные) "Ar re izelaet ha kunujennet"\n(1862) Zapiski iz mertvogo doma (Записки из мертвого дома) "Ti ar re varv"\n(1864) Zapiski iz podpolya (Записки из подполья) "Notennoù eus danzouar"\n(1866) Prestuplenie i nakazanie (Преступление и наказание) "Torfed ha kastiz"\n(1867) Igrok (Игрок) "Ar C'hoarier"\n(1869) Idiot (Идиот) "An diod"\n(1870) Vechnyj muzh (Вечный муж) "Ar Gwaz peurbadel"\n(1872) Besy (Бесы) "Ar re zaonet"\n(1875) Podrostok (Подросток) "Ar c'hrennard"\n(1881) Brat'ya Karamazovy (Братья Карамазовы) "Ar vreudeur Karamazov"\nKontadennoù[kemmañ | kemmañ ar vammenn]\n(1846) Gospodin Prokharchin (Господин Прохарчин) "An aotrou Prokharchin"\n(1847) Roman v devyati pis'mah (Роман в девяти письмах) "Romant e nav lizher"\n(1847) Hozyajka (Хозяйка) "Ar Berc'hennez"\n(1848) Polzunkov (Ползунков) "Polzunkov"\n(1848) Slaboe serdze (Слабое сердце) "Ur galon wan"\n(1848) Chestnyj vor (Честный вор) "Ul laer onest"\n(1848) Elka i svad'ba (Елка и свадьба) "Ur wezenn Nedeleg hag un eured"\n(1848) Chuzhaya zhena i muzh pod krovat'yu (Чужая җена и муҗ под кроватю) "Ar pried gwarizius"\n(1848) Belye nochi (Белые ночи) "Nozvezhioù gwenn"\n(1849) Malen'kij geroj (Маленький герой) "Un haroz bihan"\n(1862) Skvernyj anekdot (Скверный анекдот) "Un istor divalav"\n(1865) Krokodil (Крокодил) Ar c'hrokodil"\n(1873) Bobok (Бобок) "Bobok"\n(1876) Krotkaja (Кроткая) "Ur c'hrouadur jentil"\n(1876) Muzhik Marej (Мужик Марей) "Ar c'houer Marey"\n(1876) Mal'chik u Hrista na elke (Мальчик у Христа на елке) "Ar wezenn Nedeleg neñvel"\n(1877) Son smeshnogo cheloveka (Сон смешного человека); Hunvre un den lu\nAr pemp danevell diwezhañ (1873-1877) a zo lakaet el levr Дневник писателя "Deizlevr ur skrivagner" (1873–1881).\n"notennoù goañv war fromoù hañv" (1863)\nLec'hienn a-zivout Fedor Dostoïevski\n↑ Troet diwar ar rusianeg gant André Markowicz ha Yann-Varc'h Thorel, An Treizher, 2006, ISBN 978-2-9137-1203-4.\nAdtapet diwar « https://br.wikipedia.org/w/index.php?title=Fyodor_Dostoyevskiy&oldid=1818060 »\nKemmoù diwezhañ degaset d'ar bajenn-mañ d'an 2 Gen 2019, da 08:06.


Journal de Renaud Camus, lundi 17 octobre 2016\ncréée le mardi 18 octobre 2016, 12 h 23\nmodifiée le mercredi 19 octobre 2016, 11 h 11Plieux, lundi 17 octobre 2016, une heure moins le quart du matin. L’hôtel-château des ducs de Joyeuse, à Couiza, est assez satisfaisant, dans l’ensemble, bien qu’il soit un ~~~~ ~~~~~ ~~’~~ ~~~~~~~~ ~~~~ ~~~~~~ ~~~~~~~~ — ~~~~ ~~~~~ ~~~~~~~~~~ ~~~~~ ~~~~~~ ~~~~~~~~. Il s’agit d’un ~~~~~~~~ ~~~~~~~~ ~~~ ~~~~~~~ ~~~ XVIe ~~~~~~~, ~~ ~~’~~~~~~~~~~ ~~~~ ~~~~~~~~ ~~~~~~~~~~~ ~~ ~~~~~ ~~~~~~, ~~~~~~ ~~~~~~, ~~~~~ ~~~~~~~~~~~~ ~~~~ ~~~~~~~~~~, ~~~~~~~~~ ~~~~ ~~~~~~~ ~~~ ~~~~~~~~ ~~~~~~ rondes, très saillantes ; ~~ ~~’~~~~~~~~~~ ~~~~~ ~~~~ ~~~~~~~ ~~’~~~~ ~~~~~~ ~~~~~ ~~~~~~~~~ ~~~~~ ~~~~~~~~~~ ~~~ ~~~~~~~~~, ~~~ ~~~~ ~~~~~~~~~~ ~~~~~~~~, ~~~~~~~~~ ~~~~~~~~ ~~~~~~~~~~ (~~’~~~~~~~) : ~~~ ~~~~~ ~~~~ ~~~~~~~~~ ~~~~~ “~~~~~~~~~~~~”. J’avoue que je ~~~ ~~~~~~~~~~ ~~~~ ~~~~~ ~~~~~ ~~~ ~~~~~ ~~’~~~~~~~~~ ~~~~ ~~~~ ~~~~~~~~ ~~~~~~ ~~~~~ ~~~~~~~~~ ~~~~ ~~~~ ~~~~~~~~~, ~~~~~ ~~~~~~ ~~~ ~~~~~ ~~~~~~~, ~~~ ~~~ ~~’~~~~ ~~’~~~~~~ ~~~~ doublée sur la ~~~~~ ~~~~ ~~~~ ~~~~~~~~~ ~~~~~~~~~~~, ~~~~ ~~~~~~~ ~~~ ~~~~~~~~~, ~~~ ~~~~~~ ~~~~~~ ~~~~ ~~~~~ ~~~~~~~~ ~~~~~~~~~~~ ~~~ ~~~~~~~~~ ~~~~~~~ ~~~~ ~~~ ~~~~~ ~~~ ~~~~~~~~~, ~~~~ ~~~~~~, ~~~~~ je m’explique mal ~~~ ~~~~~~~~~. ~~~ ~~ ~~ ~~~ ~~’~~~~~~~ ~~~~~~~~ ~~~~~~~~~~~ ~~’~~~~~~~~~~~, ~~’~~~~~~~~~, ~~~ ~~~~~~ ~~~~~~ ~~~ ~~~~~~ ~~~ ~~~~ ~~’~~~~~~~~’~~~~, ~~~~~~~~, ~~~~~ ~~~~~~ ~~~~~~~~~~~~~~~ ~~~ ~~~~~ ~~~ ~~~~~~, dans les étages, ~~~ ~~~~~ ~~~~~~~ ~~~~ ~~~~ ~~~~~~~~ ~~~ ~~~~~~~~~~~, ~~’~~~~~~~~~ ~~~~~ ~~ ~~~~~ ~~~~~~~~~~~, ~~~~~~~~ ~~~ ~~~~~~~. ~~~ ~~~~~ ~~~~~ ~~~~~ ~~~~ ~~~~~~~~~ ~~~~~~ ~~~~~~~~ ~~~~~~ ~~~’~~~ ~~~ pourrait le croire ~~~ ~~~~~~~~ ~~~~~~, ~~~~~~~~~ ~~~~~~~~~ ~~~~~ ~~~~~~ ~~~~~~~~~~~~~~, ~~~~~ ~~’~~ ~~~~ ~~~~ ~~~~~~~ ~~~ ~~’~~~~ ~~~~ ~~~~~~~~ ~~~~ ~~~~~, ~~~~~~ ~~~~ ~~~~ ~~~ ~~~~~~~ ~~~ ~~’~~~~~~~ ~~~~~~~~~~~, est beaucoup plus ~~~~~~ ~~~~ ~~~~ ~~~~~~ ~~~~~~~. ~~~~~~~~~ ~~~~ ~~’~~~~~ ~~~~~~~ ~~~ ~~~~~~~~~~~~~ ~~~~~~~~~~~~~~~ ~~~~~~~ ~~~ ~~~~ ~~ désirer.\nLa ~~~~~~~~~ ~~~ ~~~ ~~~~~ ~~~~~~~~~, ~~~~~ ~~~~~ ~~~~~~~~~~~~, ~~~~ ~~~~~ d’être particulièrement remarquable. ~~~ ~~~ ~~~~~~ ~~~~~ ~~~~ ~~~~~~~~~~ ~~’~~~ ~~~~~ ~~~~~~ —~~~~~~~, ~~~~~ — ~~~~~~ ~~~~ ~~~~~~~~ ~~~ ~~~~~~~ ~~’~~~ ~~~~~~ ~~~ ~~~~ ~~~~~~~~ ~~~~~~~ ~~’~~~ ~~~~~~~~ ~~~~~~~~~, ~~~~~ lui-même fut longtemps ~~~ ~~~~~~, ~~~ ~~~~ ~~ ~~~~~~~ ~~’~~~~ ~~’~~~~ ~~~~~~ ~~~~~~~~~~ ~~~~ ~~’~~~ ~~~~~~ : ~~~~~~~~~, ~~~~~, ~~~~~ ~~~~ ~~~~~ ~~ ~~’~~~~~~~~~, ~~~~~~~ ~~~ ~~~~~~ ~~~~~~~~~ ~~~ ~~’~~~~~, ~~~~ l’un des versants ~~~ quadrilatère.\nPour ~~~ ~~~~ ~~~~ ~~~~ ~~~~~~~~~ ~~~~~~~~~~, ~~~~~ ~~ ~~~~~ : ~~~~ ~~~~~~~~~ ~~~~~ ~~~~~~~~~~~~~, ~~~~~ ~~~~~, ~~~ ~~~ ~~~~~~-~~~~~~~~~ ~~~~~ ~~~~ ~~~~~~~~, ~~~~~~~’~~~ ~~’~~~~~~ ~~~~~ ~~ manger de chaud, ~~~~~~~~~~~ ~~~~ ~~’~~ pense.\nC’est ~~’~~~~~~~~~~~~, ~~~ ~~~~~~~~~~~, ~~~~ ~~~ ~~~ ~~~~. ~~~ ~~~~~ ~~~~~~~~ ~~~ ~~~ ~~~~~~~~~ ~~~~~~~~~~~~, ~~~~ ~~~~~~~~ ~~~ ~~~~~~~~~~~, ~~~ ~~~~ ~~~~~, ~~~~ ~~~~~~~ dans un style ~~~~~~~-~~~~~~~~~~~~ ~~~ ~~~~~~ ~~~~~~~~, ~~~~ ~~’~~~~~~~ ~~~~~ ~~~~~ ~~~~ ~~~~~~~~~~~~, ~~~~~~~~~~~. ~~~ ~~~~~~~~ ~~~ ~~~~~~~~~ ~~~~ ~~~~~~~~~~~ ~~~ ~~~~~~~ ~~~ ~~~~~~~~ ~~~~~~~~~~, ~~~~~ ~~~~ couloirs.\nJ’y ~~~~~~~~~ ~~~-~~~~, je ne connais ~~~’~~~ ~~~~~ ~~~~~~ ~~~ ~~~~ ~~~~~~~~ ~~~~~ ~~~ ~~~~~~~~~~~, ~~’~~~~ ~~’~~~~~~ ~~~~~~~~~~~~~~~, ~~ ~~~~~~~~, ~~~ ~~~~~~~~~. ~~~~~~ ~~~~ ~~~~~~~ ~~~~ ~~~ ~~~~~~ ~~~ ~~~ ~~~~~~~ ~~~ ~~~~ que ce soit ~~~ ~~~~~~~ ~~~~~~~~~~~~~ ~~~ ~~~~~~~~~ ~~~ ~~~~ ~~~~~~~ ~~’~~~~, ~~~ ~~~~~~~~ ~~~~~~~~~, ~~~ ~~~~~, ~~~~~~ ~~~ ~~’~~~~~~~ ~~~ ~~~~~~ ~~~~~ ~~ ~~~~~ ~~~~~~~~ ~~~ ~~’~~~~~~, ~~~ ~~~~~ cas, aucune existence ~~~~~~~~~~~~. ~~~ ~~~~~~~~ ~~~~ ~~~~~ ~~~ ~~~~~~~~ ~~~~~~~ ~~~ ~~~~ ~~~~~ ~~~ ~~~~~~~~~ ~~~~~~~~~ ~~~ ~~~~ ~~~ ~~~ ~~~~~ ~~~~~~~, ~~~~~ ~~~~ ~~~~~~~ ~~~~~~~~~ ~~~~~~~~~ ~~~ ~~~~~~~~~ reproduction photographique. On ~~’~~~~~~ ~~~~ ~~~~ ~~~~~~~~ ~~~ ~~~~ ~~~~~~~ ~~’~~~~ ~~~ ~~~ ~~~~~~~~~~~~, ~~~~~~~. ~~~~~ ~~’~~~~~~~~~ ~~~~~~~~~~ ~~~ ~~~~~~~~~ ~~~~~~-~~~~~~~~~ ~~~ ~~~~~~~~ ~~~~ ~~~~~ ~~~~~, ~~~ ~~~~~~~~~ ~~~~~~~~~ ~~~ troisième rayon du ~~~~~ ~~~~~~~, ~~~ ~~~~~~ ~~~~~~~~~~~ ~~~ ~~~~~~~~~~~ ; ~~~ ~~~~~, ~~~ ~~~ ~~’~~~~ ~~~~ ~~~~~~~~~, ~~~~ ~~~~~~~~ ~~~ ~~~~ ~~~~~~~~~ ~~~~~~~~~ — ~~~~~~~~~ ~~~~~ ~~~ ~~~~ ~~~~~~~, ~~~~ exemple ; mais, pitié, ~~~~ ~~~~ ~~~~~~-~~’~~~~~~ ~~~ ~~’~~~~ ~~~ ~~~~~~ ~~~~~~ !\nvoir l’entrée du lundi 17 octobre 2016 et son image dans Le Jour ni l’Heure


Komun Naoned | Becedia\nAbaoe 1967 e oa ar gounnar o sevel e Naoned. D’ar 6 a viz Mae 1967 e lakaas ur strollad liberterien, tro dro da Yvon Chotard, Jean Breteau ha Yves Cossic peurgetket, levezonet gant an degouezhelourien, o c’hrabanoù war burev Kevredigezh hollek studierien Naoned (AGEM). Liv an disentidigezh krenn a voe war ar bloavezh skol-veur 1967-68 : ac’hubet lojerisoù ar studierien, taolet luganioù anarkour, savet manifestadegoù diroll hag aozet bagadoù gwarded an harz-labour. D’ar 14 a viz C’hwevrer e voe ac’hubet ar rektorelezh da heul ar vanifestadeg ha harzet e voe 45 studier en un doare eus ar re zivalavañ ha feulsañ, ken e savas heug ha kengred el lod brasañ eus ar studierien.\nD’an 8 a viz Mae 1968 e oa diskroget ar studierien dija p’en em gavas ar re-se skoaz-ouzh-skoaz gant ar vicherourien hag al labourerien-douar er vanifestadeg « Ar C’hornôg a venn chom bev ». Ur vanifestadeg all, bras hag unvan anezhi, a voe d’an 13 a viz Mae. An taol-se avat ne oa ket deuet ar studierien gant ar soñj ruzañ anezhi er straedoù : « Broudañ al labourerien da vont gant hent an emsavadeg » an hini e oant e sell d’ober. Ha mein Naoned da nijal war-zu ar prefeti neuze. An deiz war-lerc’h e voe bac’het o fatron gant micherourien Sud-aviation, an uzin gentañ ac’hubet e Bro-Frañs. Prestik e voe sac’het kement lec’h labour e Naoned.\nD’ar 24 a viz Mae e voe savet komite-kreiz an harz-labour, dileuridi ar sindikajoù anezhañ, da vastañ da gement ezhomm ha da dalañ ouzh kement diaezamant a save diwar an harz-labour hollek-se. Staliet e voe en ti-kêr, kement ha diskouez splann e oa aet ar galloud kozh d’an traoñ. Diwall ar prizioù a rae ar c’homite, merañ tikiji an esañs, ober war-dro pourveziñ ar c’harterioù poblek. Ur pemzektez bennak e padas, peadra da vagañ mojenn « Komun Naoned » e memor ar bobl, ha pa oa un tamm re vras he sae d’ar baotrez moarvat.